**ЦАГДААГИЙН ЕРӨНХИЙ ГАЗРЫН 2013 ОНЫ**

**ҮЙЛ АЖИЛЛАГААНЫ ТАЙЛАН**

2014 оны 01 дүгээр Улаанбаатар

сарын 10-ны өдөр хот

Монгол Улсын Үндсэн хууль, Цагдаагийн байгууллагын тухай хууль болон бусад хууль тогтоомж, Монгол Улсын Ерөнхийлөгч, Засгийн газрын тогтоол шийдвэр, Хууль зүй, дотоод хэргийн сайдын эрхлэх асуудлын хүрээнд 2013 онд хийгдэх ажлын төлөвлөгөөнд тусгагдсан цагдаагийн байгууллагаас гүйцэтгэх арга хэмжээнүүдийг хэрэгжүүлэхэд цагдаа, дотоодын цэргийн нийт байгууллагын үйл ажиллагааг чиглүүлж, дараах зорилтуудыг дэвшүүлэн ажиллаж байна. Үүнд:

1. Цагдаагийн ажил, үйлчилгээг олон нийтэд ил тод, шуурхай хүртээмжтэй хүргэж, бүсчилсэн хөгжлийн бодлогод нийцсэн үйл ажиллагаа явуулах.

2. Алба хаагчдын аюулгүй байдал, эрх зүй, нийгмийн баталгаа, хэв төрхийг шинэ төвшинд хүргэж, тэднийг сонгон шалгаруулах, сурган чадваржуулах, үр дүнтэй шинэлэг тогтолцоог бий болгон, шударга ёс, харилцааны соёлыг төлөвшүүлэх.

3. Удирдах бүрэлдэхүүний манлайлал, удирдлагын арга барил, хариуцлага ёс зүйг дээшлүүлэх.

***Нэг. Дэвшүүлсэн зорилтыг хэрэгжүүлэх талаар:***

***1. “Цагдаагийн ажил, үйлчилгээг олон нийтэд ил тод, шуурхай хүртээмжтэй хүргэж, бүсчилсэн хөгжлийн бодлогод нийцсэн үйл ажиллагаа явуулах” зорилтын хүрээнд:***

Цагдаагийн байгууллагын шинэчлэлийн хүрээнд хэрэгжүүлж буй бодлого, шийдвэрийн талаар цагдаа, дотоодын цэргийн нийт бие бүрэлдэхүүнд бодитой мэдээлэл өгөх, алба хаагчдын санал, хүсэлтийг сонсож, тулгамдаж буй асуудлуудтай танилцах зорилгоор Цагдаагийн ерөнхий газрын даргын зөвлөлийн гишүүд төв, орон нутагт томилолтоор явж ажиллав.

Бүсчилсэн хөгжлийн бодлогын хүрээнд Булган, Ховд, Өвөрхангай, Сэлэнгэ, Дорноговь, Говьсүмбэр аймаг, Төв аймгийн Заамар сумдад ажиллаж, цагдаагийн байгууллагын үйлчилгээ, олон нийт цагдаагийн хамтын ажиллагааны хөгжлийн бодлого, чиглэлийн талаар иргэдэд сурталчилж, МҮОНТ-ийн “Цагдаагийн мэдээлэл”, “Дуудлага” нэвтрүүлгээр мэдээлэл бэлтгэн олон нийтэд хүргэсэн.

Бүсчилсэн хөгжлийн үзэл баримтлалын дагуу аймгуудын цагдаагийн газар, хэлтсүүдийг газар орны байрлал, бүс нутгийн онцлог байдлыг нь харгалзан 5 бүсэд хувааж, бүс тус бүрт “Цагдаагийн хүрээ” байгуулав.

“Цагдаагийн хүрээ” тус бүрт удирдах алба хаагчдыг томилон ажиллуулснаар орон нутгийн хэмжээнд болзошгүй нөхцөл байдал /нийтийг хамарсан эмх замбараагүй байдал, байгалийн гамшиг, гоц халдварт өвчин, онц ноцтой гэмт хэрэг үйлдсэн этгээдийг шуурхай эрэн сурвалжилж баривчлах гэх мэт/-ын үед цагдаагийн хүн хүчийг зөв хуваарилж, үйл ажиллагааг шуурхай зохион байгуулах боломжийг бүрдүүлж, цагдаагийн төв байгууллагын эрх мэдлийн төвлөрөлийг сааруулахад ач холбогдолтой арга хэмжээ болов.

Шинэчлэлийн Засгийн газраас төрийн үйлчилгээг иргэд, олон нийтэд түргэн шуурхай, хүртээмжтэй хүргэх ажлын хүрээнд хэрэгжүүлж буй “Төрийн үйлчилгээний цахим машин”-ы талаарх мэдээллийг алба хаагч бүрт хүргэх, иргэдэд түргэн шуурхай саадгүй үйлчлэх талаар төв, орон нутгийн цагдаагийн газар, хэлтсүүдэд ажлын чиглэл хүргүүлэв.

Монгол Улсын Засгийн газрын 2011 оны 153 дугаар тогтоолын хавсралтаар баталсан “Цагдаагийн байгууллагын зарим ажил, үйлчилгээ, хангалтын жишиг норматив”-ыг үндэслэн цагдаагийн байгууллагын үйлчилгээг иргэдэд шуурхай хүргэх зорилгоор Цагдаагийн ерөнхий газрын даргын 2013 оны 141 дүгээр тушаалаар Нийслэлийн цагдаагийн газар түүний харьяа хэлтэс, тасаг, 197, 198 дугаар тушаалаар Өмнөговь, Сэлэнгэ аймгийн цагдаагийн газар, 199, 267, 269 дүгээр тушаалаар Мөрдөн байцаах газар, Баян-Өлгий, Говь-Алтай, Дархан, Дундговь, Дорнод, Өвөрхангай, Төв аймгийн цагдаагийн газрын бүтэц, орон тоо, албан тушаалын цол, цалингийн зэрэглэлийг шинэчлэн батлуулсан.

Мөн Баянхонгор, Булган аймгийн Засаг даргын дэргэдэх цагдаагийн хэлтсийг “Цагдаагийн газар”, Өмнөговь аймгийн Цогтцэций, Ховд аймгийн Булган сум дах цагдаагийн тасгийг “Хэлтэс”, Булган аймгийн “Рашаант, Хялганат, Хишиг-Өндөр сумын цагдаагийн хэсгийг “Цагдаагийн тасаг”, Баянхонгор, Хэнтий, Архангай, Завхан, Увс, Хөвсгөл аймгуудын цагдаагийн газар, хэлтсээс ирүүлсэн орон тооны саналыг үндэслэн бүтэц, орон тоо, албан тушаалын цол, цалингийн зэрэглэлийг Сангийн яамнаас төсөвлөсөн 2013 оны төсөвт багтаан шинэчлэн баталгаажуулсан.

Эрүү, хэв журмын нөхцөл байдал хүндэрсэн болон сүүлийн үед үйлдэгдэж буй шинэ төрлийн гэмт хэргүүдийн онцлогийг харгалзан Эрүүгийн цагдаагийн газрын бүтцэд “Гэмт хэргийн судалгаа, шинжилгээ, зохицуулалтын хэлтэс”, “Хар тамхи, мансууруулах бодистой тэмцэх хэлтэс”, “Байгаль орчны салбарт үйлдэгдэж байгаа гэмт хэрэгтэй тэмцэх хэлтэс”, “Мөнгө угаах гэмт хэрэгтэй тэмцэх тасаг”-ийг шинээр байгуулав.

Холбооны хэлтэс, Мэдээлэл, судалгааны төвийн Мэдээлэл, технологийн тасаг, Замын цагдаагийн газрын Мэдээлэл, холбооны хэсэг, Нийгмийн хэв журам хамгаалах, Нийслэл болон Хөдөлгөөнт эргүүлийн газар, дүүргүүдийн цагдаагийн хэлтсийн холбооны инженер, техникийн ажилтнуудын орон тоог нэгтгэн, “Мэдээлэл, холбоо, технологийн төв” болгож өргөтгөлөө.

Улсын хэмжээнд замын хөдөлгөөний аюулгүй байдлын бодлогыг хэрэгжүүлэх ажилтай уялдуулан Замын цагдаагийн газрын бүтэц, зохион байгуулалтыг өөрчилж, уг өөрчлөлтийн хүрээнд Шинжилгээ үнэлгээ, зохицуулалтын газар, Гэмт хэрэгтэй тэмцэх газар, Нийслэлийн Замын цагдаагийн газар, Олон нийттэй харилцах тасгийг өргөтгөж Урьдчилан сэргийлэх хэлтэс, “Нийслэлийн замын хөдөлгөөнийг зохицуулах гэрээт хэлтэс”-ийг шинээр байгуулж, хүн хүчийг бүрдүүлэв.

Цагдаагийн байгууллагаас авч хэрэгжүүлж буй шинэтгэлийн бодлогын талаар дүүргүүдийн Засаг дарга, Иргэдийн Төлөөлөгчдийн Хурлын дарга нарт мэдээлэл хүргэх зорилгоор 2013 оны 01 дүгээр сарын 24-ний өдөр уулзалт ярилцлага зохион байгуулав.

Уулзалтын үеэр гэмт хэрэг, зөрчлөөс урьдчилан сэргийлэх, алба хаагчдын ажиллах нөхцөл бололцоог сайжруулах, хамтран ажиллах шийдвэрийг хэрэгжүүлэх чиглэлээр дараах ажил арга хэмжээг зохион байгуулсан.Үүнд:

- Баянгол дүүргийн Засаг даргын 2 тэрбум, Сүхбаатар дүүргийн Засаг даргын 49.0 сая, Чингэлтэй дүүргийн Засаг даргын 60.0 сая төгрөгийн санхүүжилтээр гудамж талбайд хяналтын камер суурилуулах, машин техник худалдан авах, конторын барилгад засварын хийх ажлыг гүйцэтгэсэн.

- Баянзүрх, Сонгинохайрхан, Сүхбаатар, Хан-Уул, Чингэлтэй дүүрэг дэх цагдаагийн хоёрдугаар хэлтсүүдийн конторын барилгын 7.5 тэрбум төгрөгийн санхүүжилтийг шийдвэрлүүлж, гүйцэтгэлд нь байнгын хяналт тавин ажилласны үр дүнд Нийслэлийн дүүрэг дэх цагдаагийн 5 хэлтсийн барилгыг 2013 оны 12 дугаар сард багтаан Улсын комисст хүлээлгэн өгсөн.

Нийслэлийн Засаг даргын “Улаанбаатар хотын авто замын ачааллыг зохицуулах нэмэлт зарим арга хэмжээ авах тухай” 2012 оны А/724 дүгээр захирамжийг хэрэгжүүлэх ажлын хүрээнд “Офицеруудын ордноос Таван шар”-ын автобусны 22 буудал, Саппорогийн тойрог, баруун, зүүн дөрвөн замын уулзварууд дээр замын хөдөлгөөний аюулгүй байдал, Энхтайваны өргөн чөлөөнд зорчих хэсгийн нэгдүгээр эгнээний байрлал, замын хөдөлгөөнийг бүхэлд нь хянах 1.5 тэрбум төгрөгийн төсөвт өртөг бүхий хяналтын камерыг суурилуулж, угсрах ажлыг “Смарт солюшн”, “Сектек сервис” ХХК-иар гүйцэтгүүлж, ашиглалтад оруулав.

***2. “Алба хаагчдын аюулгүй байдал, эрх зүй, нийгмийн баталгаа, хэв төрхийг шинэ төвшинд хүргэж, тэднийг сонгон шалгаруулах, сурган чадваржуулах, үр дүнтэй шинэлэг тогтолцоог бий болгон, шударга ёс, харилцааны соёлыг төлөвшүүлэх” зорилтын хүрээнд:***

Цагдаагийн албаны, Хууль сахиулагчийн эрх зүйн байдлын, Мөрдөх албаны, Хууль сахиулах үйл ажиллагааны, Эрүүгийн хэргийг хянан шийдвэрлэх, Төлбөрийн чадваргүй этгээдэд хууль зүйн туслалцаа үзүүлэх, Гэрч, хохирогчийг хамгаалах, Гэмт хэргээс урьдчилан сэргийлэх, Согтуурах, мансуурах донтой өвчтэй этгээдийг захиргааны журмаар албадан эмчлэх, албадан хөдөлмөр хийлгэх, Терроризмтой тэмцэх тухай хуульд нэмэлт, өөрчлөлт оруулах, Галт зэвсгийн тухай хуулиудын төслийн ажлын хэсэгт алба хаагчдыг ажиллуулж, Өрсөлдөөний тухай хуульд нэмэлт, өөрчлөлт оруулах, Жолоочийн даатгалын тухай хуульд нэмэлт, өөрчлөлт оруулах тухай, Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж, шийтгэхийн эсрэг Нэгдсэн Үндэстний Байгууллагын конвенцийн нэмэлт протоколыг соёрхон батлах тухай хуулийн төсөлд санал боловсруулж, Хууль зүйн яаманд хүргүүлэв.

Цагдаагийн байгууллагын үйл ажиллагааны журамд нэмэлт, өөрчлөлт оруулсан гурав дахь эмхэтгэлийг хэвлүүлж, Монгол Улсын Ерөнхийлөгчийн сонгуулийн тухай, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай, Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай, Сэтгэцийн эрүүл мэндийн тухай хуулиар гарын авлага, зөвлөмж, мэдээлэл боловсруулж төв, орон нутгийн цагдаа, дотоодын цэргийн анги, байгууллагуудад хүргүүлэв.

Цагдаагийн ерөнхий газрын даргын 2013 оны 26, 53, 54, 113, 137, 138, 144, 404-410 дугаар тушаалаар “Цагдаагийн байгууллагын үйл ажиллагааны журам”-ын код 119, 120, 200, 132, 134, 219, 242, 400, 701, 702, 800, 809, 916, 922, 923, 945-д нэмэлт, өөрчлөлт оруулж, төв, орон нутгийн цагдаагийн газар, хэлтэст хүргүүлэв.

Цагдаагийн ерөнхий газрын харьяа албад, нэгжийн ажлын байр /албан тушаал/-ны тодорхойлолтыг шинэчлэн боловсруулах ажлыг зохион байгуулж, 514 албан тушаалтны ажлын байрны тодорхойлолтыг Цагдаагийн ерөнхий газрын удирдлагад танилцуулан баталгаажуулж, төв, орон нутгийн цагдаагийн газар, хэлтсүүдэд хүргүүлэв.

Хууль зүйн үндэсний хүрээлэн, Хүний эрхийн үндэсний комисс, Цагаатгах ажлыг удирдан зохион байгуулах комисс зэрэг газруудад хүсэлт тавьснаар 12 нэр төрлийн 2450 ширхэг ном, гарын авлагаар Цагдаагийн ерөнхий газрын номын санг баяжуулан төв, орон нутгийн цагдаагийн байгууллагуудад хүргүүлэх ажлыг зохион байгуулав.

“Нарстайн ам” дахь дадлага, сургалтын төвд цагдаагийн алба хаагчийг бэлтгэх, давтан сургах, мэргэшүүлэх богино хугацааны буюу 45 хоног хүртэлх хугацааны сургалт явуулах тусгай зөвшөөрөл авсан нь сургалт явуулах эрх зүйн үндэслэлийг бүрдүүлсэн.

Цагдаагийн ерөнхий газрын даргын 2013 оны 291 дүгээр тушаалаар “Нарстай ам” дахь хээрийн сургалтын төвд Улаанбаатар цагдаагийн хүрээний цагдаа, дотоодын цэргийн 17 байгууллагын 1462 алба хаагчийг байрлуулж, 6 ээлжийн сургалт явуулав.

Цагдаагийн байгууллагын хэмжээнд алба хаагчдын хууль тогтоомжийн мэдлэгийг дээшлүүлэх 2056, ур чадварыг хөгжүүлэх 1087, хүний хөгжлийн 860, бие бялдрын бэлтгэлжилтийн 1922, мэргэшлийн 356, дадлагажуулах 933 удаагийн сургалтыг зохион байгуулж, давхардсан тоогоор 187131 алба хаагчийг хамруулав.

Цагдаагийн ерөнхий газрын даргын 2013 оны 60 дугаар тушаалаар батлагдсан сургалтын хуваарийн дагуу “Практик буудлагын холбоо”, Боловсролын Их Сургуулийн “Боловсрол судлал, арга зүйн тэнхим”-тэй хамтран сургагч багш бэлтгэх 40, мэргэшүүлэх ур чадварын 40 цагийн сургалт зохион байгуулж, 73 алба хаагчийг хамруулан багшлах эрхийн гэрчилгээ олгов.

Цагдаагийн алба хаагчдын мэргэжлийн ур чадварыг дээшлүүлэх сургалтын төлөвлөгөөний дагуу тусгай хэрэгсэл, галт зэвсэг хэрэглэх, хойшлуулшгүй ажиллагааны ур чадварын хичээлийн төлөвлөгөө, сэдвийн дагуу 21 удаагийн сургалтад 600 алба хаагчийг хамруулсан.

Цагдаа, дотоодын цэргийн алба хаагчдын хууль ёсны эрхийг хамгаалах чиглэлээр хэрэгжүүлж байгаа бодлого, үйл ажиллагааг алба хаагчдад сурталчлан таниулах, мэдээ, мэдээлэл хүргэх ажлын хүрээнд “Цагдаагийн алба хаагчийн ёс зүй, үйл ажиллагааны орчин” сэдвээр хийгдсэн судалгааны тайланг харьяа байгууллагуудад хүргүүлэн алба хаагчдын дунд хэлэлцүүлэг зохион байгуулж, “Алба хаагчдын эрх ашгийг хамгаалах тасгийн үндсэн чиг үүрэг, бүтэц зохион байгуулалт”, “Цагдаа, дотоодын цэргийн алба хаагчдын хууль ёсны эрхийг хамгаалах хөтөлбөр”-ийн 2012 оны биелэлт, “Бид хөндлөнгийн нүдээр” зэрэг сэдвээр сургалт зохион байгуулж, 448 алба хаагчийг хамруулав.

Харилцааны ур чадварыг дээшлүүлэх чиглэлээр “Зөв харилцаанд суралцах”, “Өөрчлөлтийг өөрөөсөө эхэлье”, “Харилцааны ур чадварт суралцах нь” сэдвүүдээр нийт 24 цагийн хичээлд 552 алба хаагчийг хамруулж, 4 цуврал зөвлөмж хүргүүлсэн.

Террорист үйлдлийн сөрөх тусгай ажиллагаанд оролцох томилгоот 809 дүгээр тусгай салбарын алба хаагчдыг тэсэрч дэлбэрэх, цацраг идэвхт, хими, биологи /бактериологи/-ийн болон хүчтэй хорт бодистой ажиллах, галт зэвсэг ашиглах сургалт, бэлтгэлийг дээшлүүлэх, мэргэшүүлэх сургалт, дадлага явуулах талаар Зэвсэгт хүчний Жанжин штабт хүсэлт тавьж, мэргэжлийн алба, нэгжүүдтэй хамтран ажиллаж байна.

Нян өсгөврийн лаборатори зэрэг онцгой дэглэмтэй объектуудын аюулгүй байдлыг хангах, хамгаалалтын алба хаагчдыг мэргэшүүлэх зорилгоор “Био аюулгүй байдлын мэргэжлийн ажиллагаа” сэдэвт сургалтыг объектуудын удирдлагууд, “Лабораториудын аюулгүй байдлыг хангах нь” сэдэвт команд штабын сургуулийг “Биокомбинат” ТӨҮГ-ын лаборатори, “Цацрагийн аюулгүй байдал, биет хамгаалалт, ослын үед авах арга хэмжээ” сургалтыг Цөмийн энергийн газар, АНУ-ын Эрчим хүчний яам, “Сандия” үндэсний лаборатори, “УБ хотын ус хангамжийн аюулгүй байдал” сэдэвт сургалтыг Туул голын сав газрын захиргаа, Ус сувгийн удирдах газар, Онцгой байдлын ерөнхий газар, мэргэжлийн хяналтын газруудтай хамтран зохион байгуулсан.

Монгол Улсын Зэвсэгт хүчний цэргийн багийн бүрэлдэхүүний сонгон шалгаруулалтад тэнцсэн цагдаа, дотоодын цэргийн 83 алба хаагч Өмнөд Судан Улсад энхийг сахиулах үйл ажиллагаанд Нэгдсэн үндэсний байгууллагын мандаттайгаар үүрэг гүйцэтгэж байна.

Бүгд Найрамдах Социалист Вьетнам Улсад зохион байгуулагдсан ”Азийн бүсийн орнуудын хууль хяналтын байгууллагуудын менежмент” сэдэвт сургалтад 1, Катар Улсын Зэвсэгт хүчний гадаад хэлний сургалтын төвийн араб хэлний сургалтад 3, Бүгд Найрамдах Солнгос Улсад туршлага судлуулахаар 6 алба хаагчийг оролцуулав.

Боловсролын их сургуулийн Монгол судлалын сургуулийн “Хэл бичиг, соёлын төв”-тэй хамтран “Монгол бичиг”-ийн сургалтад 28 алба хаагчийг хамруулж, гэрчилгээ олгов.

Төрийн албаны зөвлөлийн 2011 оны 20 дугаар тогтоолоор батлагдсан “Цагдаа, дотоодын цэргийн байгууллагын тусгай албан тушаалд анх орох иргэнээс мэргэшлийн шалгалт авах журам”-ын дагуу мэргэшлийн шалгалт авах ажлыг зохион байгуулж, шалгалтад тэнцсэн цагдаагийн байгууллагын 249, дотоодын цэргийн 119 иргэнийг нөөцөд бүртгэж, Төрийн албаны салбар зөвлөлийн тогтоолоор баталгаажуулав.

Цагдаагийн ерөнхий газрын даргын “Цагдаагийн мэргэжлийн сургалт зохион байгуулах тухай” 2013 оны 100 дугаар тушаалын дагуу Хууль сахиулахын их сургуулийн ахлагчийн сургуульд 159 иргэнийг суралцуулж байна.

Зүүн бүсийн Хэнтий, Дорнод, Сүхбаатар аймгийн цагдаагийн газар, хэлтсийн хамтран ажиллах төлөвлөгөөний дагуу хэсгийн төлөөлөгч нарын нэгдсэн сургалтыг Сүхбаатар аймагт 2 өдрийн хугацаатай зохион байгуулж, нийт 60 алба хаагчийг хамруулав.

Оросын Холбооны Улс, Бүгд Найрамлах Турк Улсын их, дээд сургууль, цагдаагийн академи болон Хууль сахиулах их сургуулийн сонсогчдын дадлага сургалтын удирдамжийг хэв журам, хэрэг бүртгэлт, мөрдөн байцаах ажиллагаатай танилцах чиглэлээр боловсруулж, Цагдаагийн ерөнхий газрын даргын 412, 430, 497 дугаар тушаалаар 800 сонсогчийг дадлага, сургалтад хамруулсан.

Хууль сахиулах Их сургуулийн 3 ба 5.5 жилийн эчнээ сургалтад шинээр элсэн орсон 90, магистрантур, докторантурын сургалтад хамрагдах 29, Удирдлагын академид элсэн суралцах болзол хангасан 11, англи хэлний сургалтад 18, хятад хэлний сургалтад 4 алба хаагчийг суралцуулах болон ажлаас чөлөөлөх тухай Цагдаагийн ерөнхий газрын даргын тушаалыг төв, орон нутгийн цагдаагийн байгууллагуудад хүргүүлж, алба хаагчдыг сургалтад хамруулах ажлыг зохион байгуулав.

Оросын Холбооны Улсын Дотоод хэргийн яамны харьяа академи, их, дээд сургуулийн 2013-2014 оны хичээлийн жилийн элсэлтийн шалгалтад тэнцэн орос хэлний бэлтгэлд суралцах 1 иргэн, 6 алба хаагч, адъюнктурт суралцах 3 алба хаагч, Удирдлагын академид суралцах 4 алба хаагч, 2013-2014 оны хичээлийн жилд Бүгд Найрамдах Турк Улсын Цагдаагийн академид суралцах элсэлтийн шалгалтад тэнцсэн 5 иргэний материалыг бүрдүүлж, Элчин сайдын яамдад хүргүүлсэн.

“Хүч” спорт хороотой хамтран Цагдаагийн ерөнхий газрын даргын 2012 оны 804 дүгээр тушаалаар Цагдаа, дотоодын цэргийн алба хаагчдын дунд “Хүчний гурван төрөлт”-ийн тэмцээнийг 2013 оны 02 дугаар сарын 07-08-ны өдрүүдэд зохион байгуулж, 21 байгууллагын 132 алба хаагч хамрагдан ба байгууллагын дүнгээр Нийгмийн хэв журам хамгаалах газар 1, Дотоодын цэргийн 05, 805 дугаар ангиуд эхний байруудад шалгарав.

Монгол Улсын Нийгмийн хамгаалал хөдөлмөрийн сайдын 2011 оны 02 дугаар сарын 15-ны өдрийн А\26 дугаар тушаалаар “Тэтгэврийг хөнгөлөлттэй нөхцлөөр тогтоох газрын дор болон хөдөлмөрийн хортой, халуун, хүнд нөхцөлд хамаарах ажил мэргэжлийн жагсаалт”-д зохицуулагч цагдаа, шугам замын байцаагчийн албан тушаалыг нэмэлтээр оруулах шийдвэр гаргуулав.

Батлагдсан төсөвт багтаан албан тушаалын ангилал, цалингийн зэрэглэлийн хувьд ТТ-3, ТТ-4, ТТ-5, ТТ-6-аар цалинжиж байгаа цагдаа, дотоодын цэргийн байгууллагын ахлагч бүрэлдэхүүний цалингийн доод зэрэглэлийг ТТ-7 болгож шатлалыг нэмэгдүүлсэн.

Төв, орон нутгийн цагдаа, дотоодын цэргийн байгууллагад 24 цагаар үүрэг гүйцэтгэдэг, өндөржүүлсэн бэлэн байдлын үед болон албаны нэгдсэн сургалтад хамрагдаж буй алба хаагчид, Тусгай ажиллагааны газар, Дотоодын цэргийн 809 дүгээр тусгай салбарын бэлэн байдлын бүлэгт 24 цагаар үүрэг гүйцэтгэдэг алба хаагчдын хоногийн хоолны зардлыг 56-150 хувиар нэмэгдүүлсэн.

Төв, орон нутгийн цагдаа, дотоодын цэргийн байгууллагаас 1992-2013 он хүртэлх 20 жилийн хугацаанд албан үүргээ гүйцэтгэж яваад гэмт халдлагад өртөж хохирсон, үйлдвэрлэлийн осолд орсон, мэргэжлээс шалтгаалах өвчнөөр өвчилсөн, амь насаа алдсан, амиа хорлосон буюу амиа хорлохоор завдсан алба хаагчдын судалгааг нэгтгэн гаргасан.

***3. “Удирдах бүрэлдэхүүний манлайлал, удирдлагын арга барил, хариуцлага ёс зүйг дээшлүүлэх” зорилтын хүрээнд:***

Цагдаагийн байгууллагаас шинэчлэлийн бодлогын хүрээнд зохион байгуулж буй ажил, арга хэмжээнүүд, Цагдаагийн ерөнхий газрын даргын үүргийн хэрэгжилт, түүний явц байдалд үнэлэлт, дүгнэлт өгөх зорилгоор “Цагдаа, дотоодын цэргийн байгууллагын удирдах албан тушаалтнуудын сургалт, зөвлөгөөн”-ийг 2 удаа зохион байгуулсан.

“Цагдаагийн албаны тухай хууль” /шинэчилсэн найруулга/-ын зорилго, үзэл баримтлал, ач холбогдол, шинэчлэлийн асуудлаар харьяа газар, хэлтэс, тасгийн алба хаагчдын дунд уулзалт, ярилцлага, танилцуулга, сургалтыг 2013 оны 09 дүгээр сарын 9-18-ны өдрүүдэд зохион байгуулсан.

Цагдаагийн ерөнхий газрын удирдлагаас цагдаагийн ахлагч бие бүрэлдэхүүний ажил байдал, нийгмийн асуудлын талаар нээлттэй уулзалтыг 2013 оны 09 дүгээр сарын 30-ны өдөр Цагдаа олон нийт сургалт, соёлын төвд зохион байгуулж, төв, орон нутгийн цагдаа, дотоодын цэргийн 40 анги, байгууллагын 440 ахлагч бүрэлдэхүүний төлөөлөл оролцов. Уулзалтын үеэр гарсан санал, хүсэлтийг нэгтгэн, цаашид хийх ажлын төлөвлөгөөнд тусган хэрэгжүүлэх арга хэмжээ авч байна.

Цагдаагийн алба хаагчид албаны болон хувийн автомашинтай замын хөдөлгөөнд оролцох үедээ осол, зөрчилд өртөх явдал гарсаар байгаад дүгнэлт хийж, түүнээс урьдчилан сэргийлэх зорилгоор 2013 оны 09 дүгээр сарын 28-ны өдөр Нийслэлийн цагдаагийн газрын харьяа 21 нэгжийн 350 цагдаа-жолооч нарын дунд “Цагдаа-жолооч нарын сургалт, зөвлөгөөн”-ийг зохион байгуулав.

Гадаадын орнуудын туршлагыг судлах, тэдгээртэй хамтын ажиллагаагаа өргөжүүлэх талаар АНУ, Австрали, Голланд, Канад, Шинэ Зеланд, ХБНГУ, ОХУ, ОХУ-ын Бүгд Найрамдах Алтай болон Киргизстан Улс, Турк, БНХАУ, Вьетнам, Тайланд, Тайвань, Индонези улсуудад зохион байгуулагдсан сургалт, зөвлөгөөн, зөвлөлдөх уулзалт, удирдах ажилтны чуулга уулзалтад холбогдох чиглэл, мэргэжлийн болон удирдах ажилтан 76 алба хаагчийг томилон оролцуулав.

Цагдаагийн ерөнхий газрын даргын баталсан удирдамжийн дагуу Мөрдөн байцаах газар, Автобааз, Нийслэлийн цагдаагийн газрын Албадан саатуулах, баривчлах төв, Дотоодын цэргийн 816 дугаар салбарын санхүүгийн үйл ажиллагаанд шалгалт хийж 25840561 төгрөгийн зөрчил илрүүлж, 149903752 төгрөгийн төлбөрийг төлүүлж, дутагдал гаргасан алба хаагчдад сахилгын шийтгэл ногдуулсан.

Иргэдээс ирүүлсэн гомдол, мэдээллийн дагуу Цагдаагийн ерөнхий газрын Автобааз, Нийслэлийн цагдаагийн газрын Албадан саатуулах, баривчлах төв, Говь-Алтай, Говьсүмбэр, Ховд, Хэнтий аймгийн цагдаагийн газар, хэлтэс, Дотоодын цэргийн 816 дугаар салбарт хэсэгчилсэн шалгалтуудыг зохион байгуулав.

Цагдаагийн ерөнхий газрын “126” дугаарын тусгай утсаар алба хаагчдын авилга, хүнд суртлын талаар 176 гомдол, мэдээлэл, 70121515 дугаарын утсаар 45 гомдол, мэдээлэл ирүүлснийг хүлээн авч шийдвэрлэсэн.

Иргэд, байгууллагаас ирүүлсэн цагдаагийн алба хаагчидтай холбоотой гомдол, мэдээллийн мөрөөр албаны шалгалт явуулж, цагдаагийн алба хаагчийн ёс зүйг зөрчсөн нийт 118 алба хаагчид Цагдаагийн ерөнхий газрын даргын тушаал болон харьяалах байгууллагын даргын шийдвэрээр сахилгын шийтгэл ногдуулав.

2013 онд Дотоод хяналт шалгалт, аюулгүй байдлын хэлтсийн ёс журам сахиулах хэсгээс давхардсан тоогоор 29 анги, байгууллага, газар хэлтсийн 17524 алба хаагчийн ажлыг шалган зааварчилж, Цагдаа, дотоодын цэргийн дүрэмч ажиллагаа, сахилга, ёс зүй, харьцааны соёл, албаны бэлэн байдал, алба хаагчдын болон автомашин, объектын аюулгүй байдалд хяналт, шалгалт хийж, нийт 105 зөрчил дутагдлыг илрүүлж, зөрчил дутагдал арилгуулах чиглэлээр зааварчилга, зөвлөмж хүргүүлж биелэлтийг тооцон ажиллаж байна.

***Хоёр. Удирдлага, зохион байгуулалтын ажлын талаар:***

Цагдаагийн ерөнхий газрын 2012 оны үйл ажиллагааны болон хяналт шинжилгээ, үнэлгээ, хэрэглэгчийн үнэлгээний тайлангууд, ерөнхий менежерийн гэрээний биелэлт, үр дүнг тооцсон материал, бүтээгдэхүүн нийлүүлэх төлөвлөгөөний биелэлт, дээд байгууллагаас ирүүлсэн хэрэгжүүлэх арга хэмжээний үндсэн чиглэл, тогтоол, албан даалгавар, хөтөлбөрийн биелэлтүүдийг гаргаж, үр дүнг тооцон, хяналт шинжилгээ, үнэлгээ хийлгэхээр Хууль зүйн яамны Дотоод аудит, хяналт шинжилгээ, үнэлгээний газарт хүргүүлэв.

2012 онд Хууль зүйн сайдаас Цагдаагийн ерөнхий газрын даргатай, Цагдаагийн ерөнхий газрын даргаас албад, харьяа газар, хэлтсийн даргатай байгуулсан үр дүнгийн гэрээний биелэлтийг дүгнэж, дүнг Цагдаагийн ерөнхий газрын даргын зөвлөлийн хуралдаанаар хэлэлцүүлэн, 2013 оны менежерийн гэрээг шинэчлэн байгуулав.

Цагдаагийн байгууллагын харьяа төв, орон нутгийн 33 байгууллагын 2012 оны үйл ажиллагаанд хяналт шинжилгээ, үнэлгээ хийх ажлыг зохион байгуулж, 2011 онд хяналт шинжилгээ, үнэлгээ хийгээд хүргүүлсэн санал, зөвлөмжийн биелэлт, байгууллага орчноо тохижуулах, алба хаагчдын ажиллах нөхцөл, нийгмийн асуудлыг сайжруулах талаар хийсэн ажилд үнэлгээ өгч, цаашид авч, хэрэгжүүлэх ажил, арга хэмжээний талаар санал, зөвлөмж боловсруулж хүргүүлсэн.

Цагдаагийн байгууллагаас 2013 онд авч хэрэгжүүлэх ажлын хүрээнд үйл ажиллагааны төлөвлөгөөнд 121 ажил, арга хэмжээг тусган Цагдаагийн ерөнхий газрын даргын тушаалаар батлуулан төв, орон нутгийн цагдаагийн газар, хэлтэст хүргүүлж, биелэлтэд нь хяналт тавин ажилласан.

Монгол Улсын Ерөнхийлөгчийн Тамгын газар, Улсын Их Хурал, Засгийн газар болон Хууль зүйн яамнаас шийдвэрлүүлэхээр ирүүлсэн өргөдөл, гомдлын шийдвэрлэлтийн дүнг нэгтгэн Хууль зүйн яаманд хүргүүлэв.

Цагдаа, дотоодын цэргийн байгууллагын 6431 алба хаагчдын 2012 онд мэдүүлсэн хөрөнгө орлогын мэдүүлгийг хүлээн авч, нэгтгэн тайланг хуулийн хугацаанд Авлигатай тэмцэх газарт хүргүүлэв.

Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн хэрэгжилтийг хангах чиглэлээр цагдаа, дотоодын цэргийн анги, байгууллагад анх орох болон албан тушаалд томилогдохоор нэр дэвшсэн 63 алба хаагчийн урьдчилсан мэдүүлэгт дүгнэлт гаргуулахаар Авлигатай тэмцэх газарт хүргүүлсэн.

“Монгол Улсын Засгийн газрын 2012-2016 оны үйл ажиллагааны хөтөлбөрийг хэрэгжүүлэх цагдаагийн байгууллагын салбар төлөвлөгөө”-г боловсруулан баталгаажуулж, төв, орон нутгийн цагдаагийн газар, хэлтсүүдэд хүргүүлсэн.

Монгол Улсын Ерөнхийлөгч Ц.Элбэгдоржийн 2013 оны 06 дугаар сард цагдаа, дотоодын цэргийн бие бүрэлдэхүүнтэй хийсэн уулзалтын үеэр хэлсэн үгийг төв, орон нутгийн цагдаагийн газар, хэлтэст хүргүүлэв.

Улсын Ерөнхий Прокуророос ирүүлсэн шаардлагын дагуу “Хэрэг бүртгэх, мөрдөн байцаах үйл ажиллагааг сайжруулах, прокурорын шаардлагад заагдсан зөрчил, дутагдлыг арилгуулах тухай” ажлын чиглэл боловсруулж, төв, орон нутгийн цагдаагийн газар, хэлтсүүдэд хүргүүлэн, үр дүнг тооцож танилцуулга бүхий хариу өгөв.

Хууль зүйн сайдын 2013 оны А/121 дүгээр тушаалаар батлагдсан “Тээврийн хэрэгсэлд тусгай дуут дохио тавьж хэрэглэх журам”-д заасны дагуу Цагдаагийн ерөнхий газрын даргын 512 дугаар тушаалаар төрийн байгууллага, аж ахуйн нэгжийн 67 тээврийн хэрэгсэлд “тусгай дуут дохио хэрэглэх зөвшөөрөл” олгосон.

Нийслэлийн Иргэдийн Төлөөлөгчдийн Хурлын 2012 оны 2/08 дугаар тогтоол, Нийслэлийн Засаг даргын А/532, А/572 тоот захирамжийн дагуу Улаанбаатар хотын хэмжээнд тээврийн хэрэгслийг улсын дугаарын сүүлийн цифрээр хязгаартай оролцуулах арга хэмжээний хэрэгжилтэд хяналт тавин ажиллаж байна.

Мөнгө угаах болон терроризмыг санхүүжүүлэхтэй тэмцэх тухай хуулийн хэрэгжилтийг хангах, мэдээлэл солилцох, энэ төрлийн гэмт хэргээс урьдчилан сэргийлэх чиглэлээр зөвлөмж гаргах, Санхүүгийн мэдээллийн албаны үйл ажиллагааны стратеги, зохион байгуулалтын бүтэц, үйл ажиллагааны зардлын талаар Монгол банкны Ерөнхийлөгчид мэдээлэл өгөх үүрэг бүхий шинэчлэн байгуулагдах хамтын ажиллагааны зөвлөлийн бүрэлдэхүүнд цагдаагийн байгууллагыг төлөөлөн орж ажиллах албан тушаалтны мэдээллийг Монгол банкны Ерөнхийлөгчид хүргүүлсэн.

“Эрүүлжүүлэх байрны ариун цэвэр, эрүүл ахуйн нөхцөл, эмнэлгийн ерөнхий шаардлага MNS 5527:2005” стандарт, “Хөдөлмөрийн аюулгүй байдал, үйлдвэрлэлийн эрүүл ахуй, хөдөлмөрийн нөхцөл, түүний ангилал, хүчин зүйл, хөдөлмөрийн нөхцөлийн үнэлгээ MNS 5080:2001” стандартын дагуу улсын хэмжээнд үйл ажиллагаа явуулж байгаа эрүүлжүүлэх байруудад шалгалт хийж, дүгнэлт гаргуулсан.

Улсын Их Хурлын 2013 оны 07 дугаар сарын 05-ны өдрийн нэгдсэн чуулганы хуралдаанаар Цагдаагийн албаны тухай хуулийг шинэчлэн баталж “Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хууль”-д өөрчлөлт орсноор эрүүлжүүлэх үйл ажиллагааг эрүүл мэндийн байгууллагад шилжүүлсэнтэй холбогдуулан Монгол Улсын Эрүүл мэндийн сайд, Хууль зүйн сайдын хамтарсан 2013 оны 11 дүгээр сарын 19-ний өдрийн тушаалаар батлагдсан “Ажлын хэсэг”-т алба хаагчдыг томилон ажиллуулав.

Хууль зүйн сайд Х.Тэмүүжингийн урилгаар ирсэн БНАСАУ-ын Ард Түмнийг Аюулаас Хамгаалахын сайд Чой Бу Ил тэргүүтэй төлөөлөгчид, Азийн сангийн төлөөлөл, НҮБ-ын суурин төлөөлөгч, БНТУ-ын хувцасны үйлдвэрлэл явуулдаг компаниудын төлөөлөгч, Япон Улсаас Монгол улсад суугаа ЭСЯ-ны хоёрдугаар нарийн бичгийн дарга, Канадын Морьт цагдаагийн газрын Бээжин дэх холбогч офицер, АНУ-ын Холбооны Мөрдөх товчооны хуулийн атташе, төлөөлөгч нартай Цагдаагийн ерөнхий газрын удирдлага уулзалт хийсэн.

Цагдаагийн ерөнхий газрын даргын зөвлөлийн 15 удаагийн хуралдааны бэлтгэл ажлыг хангаж, хүний нөөцийн асуудлаар 549, байгууллагын үйл ажиллагаатай холбоотой 28 асуудлыг хэлэлцүүлж, зөвлөлийн хурлын 25 шийдвэрийг төв, орон нутгийн цагдаагийн газар, хэлтсүүдэд хүргүүлэв.

Тайлангийн хугацаанд дадлагажих ажилтнаар 24, цагдаагаас офицерын бүрэлдэхүүнд 80, жинхэнээс ахлах ажилтнаар 154, чиглэлийн ахлахаар 31, хэсэг, тасгийн даргаар 63, дэд даргаар 6, хэлтэс, газрын даргаар 19, шилжүүлэн буюу зохицуулан 436, орон нутгаас нийслэлд 78, нийслэлээс орон нутагт 13 алба хаагчийг шилжүүлэн, албан үүргийг түр орлон гүйцэтгэгчээр 4 алба хаагчийг томилов.

Мөн өөрийн хүсэлтээр 52, эмнэлгийн магадлагаагаар 12, хүүхэд асрах чөлөөгөөр 52, сургуульд суралцуулахаар 26, тэтгэвэрт 152, дутагдлаар 46, өөр албанд шилжсэн 46 алба хаагчийг чөлөөлсөн.

Эрхэлсэн ажилдаа амжилт гарган ажилласан алба хаагчдаас Монгол Улсын Ерөнхийлөгчийн зарлигаар төрийн одон, медалиар 19, Хууль зүй, дотоод хэргийн яамны “Хууль зүйн тэргүүний ажилтан” цол, тэмдгээр 15, “Цагдаагийн алдар” хүндэт тэмдгээр 60, “Хүндэт жуух”-аар 6, Цагдаагийн ерөнхий газрын “Цагдаагийн гавьяа” тэмдгээр 37, “Хүндэт жуух бичиг”-ээр 13, “Баярын бичиг”-ээр 30, “Дотоодын цэргийн алдар” тэмдгээр 4, “Спортын алдар” тэмдгээр 25, “Цагдаагийн төлөө тэмдэг”-ээр 14, “Цагдаагийн албаны төлөө” II медиалаар 5, “Цагдаагийн албаны төлөө” III медалиар 5, мөнгөн урамшууллаар 1, сарын үндсэн цалингаар 11, хагас сарын цалингаар 7, цалингийн тодорхой хувиар 15, “Монгол цагдаа” медиалаар 32, хугацааны өмнө цолоор 150, зэрэг дээгүүр 35, хугацааны цолоор 875, шинээр офицерын бүрэлдэхүүнд оруулж “цагдаагийн дэслэгч” цолоор 524, сахилгын шийтгэлийг арилгаж 37 алба хаагчийн цолыг сэргээн тус тус шагнаж, урамшуулав**.**

Үүрэгт ажилдаа хариуцлагагүй хандаж, сахилга, ёс зүйн зөрчил гаргасан 15 алба хаагчид цолны мөнгийг хасахаар, 50 алба хаагчийн цалинг тодорхой хувиар бууруулахаар, 57 алба хаагчийн цолыг нэг шат бууруулахаар, 15 алба хаагчийн офицер цолыг хурааж цагдаагаар томилон ажиллуулах, 5 алба хаагчийг албан тушаал бууруулан сахилгын шийтгэл оногдуулав.

***Гурав. Гэмт хэрэгтэй тэмцэх, нийгмийн хэв журам***

***хамгаалах үүргийн хэрэгжилтийн талаар:***

Цагдаа, дотоодын цэргийн харъяа алба, газар, хэлтэс, анги, байгууллагууд гэмт хэрэгтэй тэмцэх, нийгмийн хэв журам хамгаалах, урьдчилан сэргийлэх чиг үүргийг хэрэгжүүлж, 2013 онд дараах ажлыг гүйцэтгэв.

***Эрүүгийн цагдаагийн алба*** нь2013 онд албаны хэмжээнд 8406 хүнд холбогдох, 784.8 тэрбум төгрөгийн хохиролтой 10520 гэмт хэрэг илрүүлж, 7243 материалаар эрүүгийн хэрэг үүсгүүлэн шалгуулахаар шилжүүлжээ.

Илрүүлсэн хэргээс 134 буюу 1.3 хувь нь онц хүнд, 959 буюу 9.1 хувь нь хүнд, 9427 буюу 89.6 хувь нь хүндэвтэр ангиллын гэмт хэрэг байна.

Тайлангийн хугацаанд илрүүлсэн хэргээс 3142 хүнд холбогдох 77.5 тэрбум төгрөгийн хохиролтой 3271 хэрэг, үйлдлийг орон нутгийн Цагдаагийн газар, хэлтсийн ЭЦТ-ийн ажилтнууд, 5264 хүнд холбогдох 707.2 тэрбум төгрөгийн хохиролтой 7249 гэмт хэрэг, үйлдлийг нийслэлийн эрүүгийн албад илрүүлсэн байна.

Тайлангийн хугацаанд албаны хэмжээгээр урьд байсан үлдэгдэл 117 даалгавар, 17 тогтоол дээр 1722 даалгавар, 160 тогтоол шинээр хүлээн авч, 1326 даалгавар 117 тогтоолд зохих ажиллагааг хийж хариу өгч одоо 513 даалгавар, 60 тогтоолын үлдэгдэлтэй байна.

***Мөрдөн байцаах алба*** нь2013 онд албаны хэмжээнд иргэд, байгууллагаас гэмт хэргийн шинжтэй 33616 гомдол, мэдээллийг хүлээн авч, 32941 гомдол, мэдээллийг шийдвэрлэж одоо 675 гомдол мэдээллийн үлдэгдэлтэй байна.

Нийт 19651 хүнд холбогдох 24791 хэрэгт мөрдөн байцаалтын ажиллагаа явуулж, 8631 хэргийг яллах дүгнэлт үйлдүүлэхээр, 7100 хэргийг хэрэгсэхгүй болгох саналтайгаар прокурорт хүргүүлж, 1778 хэргийг бусад хэрэгт нэгтгэн, нийт 16188 хүнд холбогдох 17509 хэргийг буюу мөрдсөн хэргийнхээ 68.3 хувийг шийдвэрлэж эрүүгийн хэрэг үүсгэх үед сэжигтнээр татагдвал зохих этгээд нь тогтоогдоогүй 6442 хэргээс 3806 хэргийг буюу 55.4 хувийг илрүүлсэн байна.

Энэ хугацаанд давхардсан тоогоор нийт 2447 сэжигтэн, яллагдагчид цагдан хорих таслан сэргийлэх арга хэмжээ авч, одоо 216 сэжигтэн, яллагдагч цагдан хориотой байгаагаас хугацаа сунган хоригдож байгаа 21 сэжигтэн, яллагдагч байна.

Албаны хэмжээнд нийт 10254 эрүүгийн хэрэг түдгэлзээтэй байгаагаас яллагдагчаар татагдвал зохих этгээд нь тогтоогдоогүй үндэслэлээр түдгэлзүүлсэн 9940, сэжигтэн, яллагдагч оргон зайлсан үндэслэлээр 164 хүнд холбогдох 152, шаардлагатай гэрч хохирогч байхгүй үндэслэлээр 139, бусад байдлаар 23 хэрэг түдгэлзээтэй байна.

Өмнөх оны мөн үеэс түдгэлзүүлсэн хэрэг 999 буюу 9 хувиар, яллагдагчаар татагдвал зохих этгээд нь тогтоогдоогүй үндэслэлээр түдгэлзүүлсэн хэрэг 1054 буюу 9.5 хувиар, шаардлагатай гэрч, хохирогч байхгүй үндэслэлээр түдгэлзээтэй хэрэг 20 буюу 12.5 хувиар, бусад байдлаар түдгэлзээтэй хэрэг 7 буюу 30.4 хувиар тус тус өсч, сэжигтэн, яллагдагч оргон зайлсан үндэслэлээр түдгэлзүүлсэн хэрэг 42 буюу 21.6 хувиар буурсан байна.

2013 онд Эрүүгийн байцаан шийтгэх хуулийн 205 дугаар зүйлийн 205.1.1 дэх хэсэгт заасан үндэслэлээр түдгэлзээтэй байсан урд онуудын 557, энэ оны 544 хэргийг нөхөн илрүүлсэн нь урьд оны мөн үетэй харьцуулахад урьд онуудад түдгэлзүүлсэн хэргээс нөхөн илрүүлсэн хэрэг 355 буюу 38.9 хувиар буурч, энэ онд түдгэлзүүлсэн хэргээс нөхөн илрүүлсэн хэрэг 16 буюу 2.9 дахин өссөн үзүүлэлттэй байна.

Гэмт хэргийн улмаас иргэд, байгууллага, аж ахуйн нэгжүүдэд 159 тэрбум 835 сая төгрөгийн хохирол учирснаас мөрдөн байцаалтын шатанд 36.2 хувийг буюу 82523.6 сая төгрөгийн хохирлыг нөхөн төлүүлж, иргэний нэхэмжлэлийг хангах зорилгоор 51 тэрбум 390.8 сая төгрөгийн эд хөрөнгийг битүүмжилсэн нь урьд оны мөн үетэй харьцуулахад гэмт хэргийн улмаас учирсан хохирол 97826.5 сая төгрөгөөр буюу 61.2 хувиар, нөхөн төлүүлсэн хохирол 37353.4 сая төгрөгөөр буюу 45.2 хувиар, битүүмжилсэн эд хөрөнгө 37784,1 сая төгрөгөөр буюу 73.5 хувиар тус тус өссөн байна.

***Хэрэг бүртгэх* алба** нь 2013 онд албаны хэмжээнд иргэн, аж ахуйн нэгж, байгууллагаас гэмт хэргийн тухай 80016 гомдол мэдээлэл ирүүлснээс хэрэг бүртгэх албаны хэмжээнд 49477 гомдол мэдээлэл буюу 62 хувийг хүлээн авч шалгав.

Нийт шалгасан гомдол мэдээллийн 27035 буюу 54.6 хувийг 5 хоногт, 20840 буюу 42.1 хувийг 19 хоногт багтаан шийдвэрлэж, 1562 гомдол мэдээллийг үргэлжлүүлэн шалгагдаж байна.

Бүртгэгдэх үедээ сэжигтнээр тооцогдвол зохих этгээд нь тогтоогдоогүй 3779 хэргээс 2342 хэргийг илрүүлж хөнгөн гэмт хэргийн илрүүлэлт улсын хэмжээнд 62 хувь болж өмнөх оны мөн үеэс 8.2 хувь өссөн байна.

Хөнгөн гэмт хэргийн улмаас иргэн, аж ахуйн нэгж, байгууллагад 9 тэрбум 433.2 сая төгрөгний хохирол учирснаас 6 тэрбум 582.2 сая төгрөг буюу 69.8 хувийг нөхөн төлүүлсэн нь өмнөх оноос 4.6 хувиар өсч, 1 тэрбум 298.8 сая төгрөгний эд хөрөнгийг битүүмжилсэн нь өмнөх оноос 487.6 сая төгрөг буюу 60.1 хувиар өссөн байна.

Бүртгэгдсэн хөнгөн гэмт хэрэг өмнөх оны мөн үеэс 20.9 хувь, гэмт хэргийн улмаас учирсан хохирол өмнөх оны мөн үеэс 2 тэрбум 820 сая төгрөг буюу 1.4 дахин өссөн байна.

Тайлангийн хугацаанд түдгэлзүүлснээс 2004 эрүүгийн хэргийг сэргээн шалгаснаас 82 хэргийг яллагдагчаар татах тогтоол батлуулах саналтайгаар, 362 хэргийг нөхөн илрүүлж хохирогч сэжигтэн яллагдагчтай эвлэрсэн үндэслэлээр, 107 хэргийг гэмт хэргийн бүрэлдэхүүнгүй үндэслэлээр, 1325 хэргийг хөөн хэлэлцэх хугацаа дууссан үндэслэлээр хэрэгсэхгүй болгох саналтайгаар прокурорын байгууллагад шилжүүлэн, сэжигтэн яллагдагч нь оргон зайлсан үндэслэлээр түдгэлзүүлсэн 42 хэргийн холбогдогчийг олж баривчлан, нийт 155 хэргийг харъяаллын дагуу мөрдөн байцаах албанд шилжүүлж ажиллаа.

***Хэв журам хамгаалах алба*** нь777793 захиргааны эрх зүйн зөрчил илрүүлж, 12478 хүнийг захиргааны журмаар албадан саатуулж, давхардсан тоогоор нийт 726716 иргэн, 52 албан тушаалтан, 1212 аж ахуйн нэгж, байгууллагыг 4.8 тэрбум төгрөгөөр торгож захиргааны арга хэмжээ авсан байна.

Захиргааны хариуцлагын тухай хуулиар 66201 иргэн, 18 албан тушаалтан, 303 аж ахуйн нэгж, байгууллагад 1.2 тэрбум, Архидан согтуурахтай тэмцэх тухай хуулиар 1732 иргэн, 14 албан тушаалтан, 890 аж ахуйн нэгж, байгууллагад 324.2 сая, Тамхины хяналтын тухай хуулиар 1229 иргэн, 4 албан тушаалтан, 7 байгууллага, аж ахуйн нэгжид 85.3 сая, Гэмт хэргээс урьдчилан сэргийлэх тухай хуулиар 166 иргэн, 15 албан тушаалтан, 6 аж ахуйн нэгж, байгууллагад 5.4 сая, Садар самуун явдалтай тэмцэх тухай хуулиар 45 иргэн, 3 байгууллага, аж ахуйн нэгжийг 2.3 сая төгрөгөөр торгон, 115 иргэнийг шүүхээр баривчлуулж, Галт зэвсгийн тухай хуулиар 227 иргэн, 1 албан тушаалтан, 1 аж ахуй, нэгж байгууллагад 3.8 сая төгрөгийн торгууль оногдуулжээ.

Жижгээр танхайрсан болон бусад зөрчил гаргасан 11915 хүнийг шүүгчийн шийтгэврээр баривчлуулж, архидан согтуурч хэвийн бус явсан 123454 хүнийг эрүүлжүүлж, зөвшөөрөлгүй ашиглаж байсан 6 бууг хураан авч, хуулийн дагуу шийдвэрлэсэн байна.

Төрийн ёслол хүндэтгэлийн болон урлаг спортын баяр наадмын 57, Монгол Улсын Ерөнхийлөгч, Их Хурлын дарга, Ерөнхий сайд зэрэг Төрийн өндөрлөгүүдийн 621, БНХАУ-ын Бүх Хятадын Ардын Төлөөлөгчдийн Их Хурлын Байнгын Хорооны дарга У.Бангуо, Япон Улсын Ерөнхий сайд эрхэмсэг ноён Шинзо Абэ, гэргий Акиэ Абэ, Турк Улсын Ерөнхий сайд эрхэмсэг ноён Рэжэп Тайип, гэргий Эминэ Эрдоан, Бүгд Найрамдах Беларусь Улсын Ерөнхий сайд эрхэмсэг ноён Михаил Владимирович Мясникович, Бүгд Найрамдах Солонгос Улсын Үндэсний Ассамблейн дарга Кан Чанг Хый, Их Британи Умард Ирландын Нэгдсэн Вант Улсын Гадаад хэрэг, хамтын нөхөрлөлийн сайд Уильям Хэй, Бүгд Найрамдах Польш Улсын Ерөнхийлөгч Бронислав Коморовски, гэргий Анна Коморовска, Канад Улсын Амбан захирагч эрхэмсэг ноён Дэвид Жонстон, гэргий эрхэмсэг хатагтай Шэрон Жонстон, ӨАБНУ-ын Дэд ерөнхийлөгч эрхэмсэг ноён Кгалема Мотланте, гэргий Мтшали Прюденс Зера, Европын Комиссын Ерөнхийлөгч эрхэмсэг ноён Жозе Мануел Барросо нараас Монгол Улсад албан ёсны айлчлал хийх үеийн хэв журмын хамгаалалтыг батлагдсан төлөвлөгөө, зураглалын дагуу зохион байгуулсан.

Монгол Улсад зохион байгуулагдсан Ардчилсан орнуудын хамтын нийгэмлэгийн Сайд нарын VII бага хурал, чуулга уулзалт, Дэлхийн эдийн засгийн чуулга уулзалт /ДАОС/, Ази номхон далайн орнуудын мөнгө угаахтай тэмцэх бүлэг, Евроазийн мөнгө угаах болон терроризмыг санхүүжүүлэхтэй тэмцэх бүлгийн хамтарсан Типологийн болон чадавхи бэхжүүлэх хурал, Олон Улсын Түвд судлалын холбооны XIII хурлын хэв журмын хамгаалалтыг батлагдсан төлөвлөгөө, зураглалын дагуу зохион байгуулсан.

Монгол Улсын Ерөнхийлөгчийн ивээл дор зохион байгуулагдсан Олон улсын жүдо бөхийн холбооны “Чингис Хаан 2013” гран при тэмцээн, Төв цэнгэлдэххүрээлэнд БНСУ-ын “T-Ara” болон “Davinchi, Speed, The See Ya” хамтлагуудын “T-Ara/Davinchi ба K-POP одод” шоу тоглолтын арга хэмжээ, “Хамаг Монгол” төслийн хаалтын арга хэмжээ, Төв цэнгэлдэх хүрээлэнд Их Британы “Blue” хамтлаг ”Roulette 2013” дэлхийг тойрох аялан тоглолтын арга хэмжээ, Соёл, Спорт, Аялал жуулчлалын яам, Бодибилдинг, Фитнессийн нэгдсэн холбоотой хамтарсан бодибилдинг, фитнессийн дэлхийн аварга шалгаруулах тэмцээн, Монголын Автомастеруудын холбооноос зохион байгуулсан “Төмөртранс мастер кросс” бартаат замын автомашины уралдаан зэрэг 615 удаагийн урлаг спортын арга хэмжээг хэв журмын хамгаалалтыг батлагдсан төлөвлөгөө, зураглалын дагуу зохион байгуулсан.

Нийслэлийн болон Захиргааны хэргийн шүүх, Нийслэлийн 6 дүүргийн шүүхийн хамгаалалтад алба хаагчдын томилон ажиллуулж, эрүүгийн 1735, иргэний 3993, захиргааны 601, давж заалдсан шатны 796 нийт 26059 хүн оролцсон 6572 хуралд хамгаалалтын үүрэг гүйцэтгэв.

Шүүхийн 98 мэдэгдэх хуудсыг тарааж, 270 ялтанд шүүхийн магадлал өгч, 162 иргэнийг албадан ирүүлж, ял шийтгэгдсэн 314 шүүгдэгчийг хуяглан хүргэж, 793 хүнийг түр саатуулжээ.

Бусдын батлан даалтанд 833 хүнийг хүлээлгэн өгч, нийслэлийн 7 дүүргийн шүүхэд цагдан хорих төвөөс 839 хүнийг хуяглан хүргэж, шүүгчийн 154 захирамжийг гардуулан өгөв.

Монгол Улсад суугаа гадаад орнуудын Элчин Сайдын Яамны 21 объект, Монгол банкны 7, Улсын бүртгэлийн ерөнхий газрын харуулын 5 цэг, Хөрөнгийн бирж, Үнэт цаасны төлбөр тооцооны төв, Сэтгэцийн эрүүл мэндийн үндэсний төвийн Хуулийн тасаг, Цагдаагийн ерөнхий газрын Төв архив, Хэрэг бүртгэх албаны байр дах хураагдсан зэвсгийн агуулах зэрэг нийт 41 цэгт болон тусгай ачааны хамгаалалтад Дипломат байгууллага, банкны хамгаалалтын хэлтэс, Тусгай хамгаалалтын хэлтсийн алба хаагчид харуул, жижүүрийн 2539852 хүн/цагийн үүрэг гүйцэтгэн ажилласан.

Орон нутгаас галт зэвсэг худалдан авах зөвшөөрөл хүссэн 118, Монгол Улсын хилээр ан агнах зорилгоор галт зэвсэг нэвтрүүлэх 98, уралдаан тэмцээнд оролцох тамирчдын галт зэвсгийг улсын хилээр оруулж, гаргах 38, нэг бүрийн тусгай хэрэгсэл улсын хилээр оруулж ирэх 4 зөвшөөрлийг тус тус олгосон.

Шүүхийн шинжилгээний үндэсний хүрээлэнд 1319 ширхэг галт зэвсэг хүргүүлэн шинжээчийн дүгнэлт гаргуулж, 1292 ширхэг галт зэвсгийг комисс томилон эд ангиар нь салгаж, Дархан-Уул аймгийн төмөрлөгийн үйлдвэр, Албадан саатуулах төвийн уурын зууханд шатааж устгасан.

***Замын цагдаагийн алба*** нь Гудамж замд хийсэн хяналт шалгалтаар замын хөдөлгөөний хууль, тогтоомж зөрчсөн 608166 зөрчлийг илрүүлснээс согтуугаар тээврийн хэрэгсэл жолоодсон 39949, замын хөдөлгөөний дүрмийн бусад заалт зөрчсөн 578976, хэв журмын болон бусад хууль тогтоомж зөрчсөн 7042, цахим хэлбэрээр 332 зөрчлийг илрүүлжээ. Зөрчилтэй холбогдуулан 553527 хүнд 3 тэрбум 376 сая төгрөгийн торгууль ногдуулж, 31137 хүний жолоодох эрхийг хасч, 10092 хүнийг захиргааны журмаар баривчилжээ.

Тайлангийн хугацаанд нийт 90721 дуудлага мэдээлэл хүлээн авсан байна. Зам тээврийн осол, хэрэг 41797 бүртгэгдсэнээс эрүүгийн хэрэг үүсгэсэн 2143 татгалзсан 16052, даатгалд шилжүүлсэн 23602 байна. Гэмт хэргийн улмаас 423 хүн нас барж, 1282 хүн гэмтэж, 8 тэрбум 797 сая 978 мянган төгрөгийн эд материалын хохирол учирсанаас 6 тэрбум 827 сая 190 мянган төгрөгийн хохирлыг барагдуулсан байна.

Өнгөрсөн оны мөн үетэй харьцуулбал нийт дуудлагын тоо 94.6 хувиар, бүртгэгдсэн хэрэг ослын тоо 2,5 дахин, гэмт хэргийн тоо 7,2 хувиар, татгалзсан хэргийн тоо 6,3 хувиар, гэмтсэн хүний тоо 18,9 хувиар, баривчилсан хүний тоо 32.6 хувиар, эрх хассан хүний тоо 14.9 хувиар, материаллаг хохирлын хэмжээ 4.7 хувиар, хохирлын нөхөн төлүүлэлт 5.2 хувиар, нас барсан хүний тоо 14.6 хувиар, илрүүлсэн зөрчлийн тоо 5.4 хувиар, нийт торгосон хүний тоо 2.0 хувиар, мөнгөн дүнгийн хэмжээ 8.6 хувиар тус тус өссөн.

Мэргэжлийн хяналтын хэлтэс нь давхардсан тоогоор 128697 хүнээс жолоочийн мэргэжлийн шалгалт авч тэнцсэн 80131 хүнд тухайн ангиллын тээврийн хэрэгсэл жолоодох эрхийн үнэмлэхийг олгосон байна.

***Мэдээлэл, холбооны технологийн төв*** ньМонгол Улсын Ерөнхий сайдын 2013 оны 04 дүгээр сарын 04-ний өдрийн “Бэлэн бус торгуулийн систем нэвтрүүлэх төслийг хэрэгжүүлэх тухай” 57 дугаар захирамжийг хүлээн авч, хэрэгжүүлэх ажлыг зохион байгуулав.

Үндэсний дата төвийг Цагдаагийн ерөнхий газар, Замын цагдаагийн мэдээллийн сантай шууд холболт хийх нөхцөлийг бүрдүүлж, 400 ширхэг шалгах төхөөрөмж, хэвлэгч төхөөрөмжийн иж бүрдэл, 4 ширхэг өндөр үзүүлэлт бүхий сервер, 1 ширхэг хамгаалалтын файрвалл /Firewall/, 1 ширхэг сүлжээний хуваарилалтын /Router/, сүлжээний холболтын төхөөрөмж /48 port switch/, шилэн кабелийн холболтын төхөөрөмжийг хүлээн авч, 2013 оны 12 дугаар сарын 01-ний өдрөөс үйл ажиллагааг эхлүүлсэн.

Цагдаагийн байгууллага “Үндэсний дата төв” хооронд өндөр хурдны холболт хийж Замын цагдаагийн газар ашиглагдаж байгаа “Замын цагдаагийн удирдлагын нэгдсэн систем” жолоочийн мэдээллийн сантай мэдээлэл солилцох дэд бүтцийг бий болгож, тогтмол ажиллах TPS санг байршуулсан.

Телехяналтын чиглэлээр төв, орон нутагт нэвтрэн ирж байгаа тээврийн хэрэгслийн хөдөлгөөнийг хянах боломжийг бүрдүүлэх зорилгоор Монгол Улсад үйл ажиллагаа явуулж байгаа 11 компанид санал хүргүүлж, техникийн шийдэл хамтарсан туршилт хийхээр “Сектек сервис” ХХК, “Меротек” ХХК, “Смартсольюшн” ХХК-тай хамтран ажиллаж байна.

Цагдаа, дотоодын цэргийн байгууллагын “Цахим хуудас байршуулах, домайн нэр ашиглах гэрээ”-г Үндэсний дата төв, “Хязгааргүй шийдэл” ХХК-тай байгуулж, холбогдох ажлыг хийж гүйцэтгэсэн.

Дорноговь аймгийн Цагдаагийн газрын сүлжээг бүрэн, Булган, Төв, Сэлэнгэ, Орхон, Дархан-Уул аймгуудын цагдаагийн газруудын сүлжээний төхөөрөмжүүдийг шинэчилж, аймаг хоорондоо болон Цагдаагийн ерөнхий газрын дотуур холбоонд холбогдох боломжтой IP phone суурилуулсан.

Дүүрэг дэх цагдаагийн 12 хэлтсийн аналоги, дахин дамжуулах станцын тархалтыг сайжруулах удирдамжийн дагуу хуучирч муудсан антенны кабель, холбогч фишик авах үнийн харьцуулсан судалгааг гаргаж, хөрөнгийг шийдвэрлүүлэн угсралтын ажлыг хийж гүйцэтгэсэн.

“М-Си-Эс Электроникс” болон “Моторола” компаний Ази номхон далайн бүсийг хариуцсан Моторола Сольюшн компаний төлөөлөгчидтэй уулзалт зохион байгуулж, TETRA системийг өргөжүүлэх чиглэлээр хамтран ажиллах гэрээ байгуулан ажиллаж байна.

Хотын телехяналтын системийг нэгтгэн зохион байгуулахад шаардлагатай телехяналтын камерт тавигдах шаардлагыг боловсруулж, Стандартчилал, хэмжил зүйн газрын Стандартчилалын үндэсний зөвлөлийн 2013 оны 11 дүгээр сарын 28-ны өдрийн хурлаар “Барилга, орон сууц, гудамж талбайд тавих хяналтын системийн ерөнхий шаардлага” нэртэй Монгол Улсын стандартыг батлуулав.

Холбооны төв нь нийт 2050 ширхэг 6719 хуудас мэдээ, 2253 хуудас мэдэгдлийг Цагдаагийн байгууллагын нэгдсэн сүлжээгээр 61 салбарт дамжуулж, 24767 хуудас мэдээг хүлээн авч, холбогдох албадад хүргүүлсэн.

“Монгол шуудан” ХК-ий 38 дугаар салбартай шуудангийн үйлчилгээ үзүүлэх гэрээ байгуулж, Багануур, Орхон, Дархан, Говьсүмбэр, Дорноговь, Замын-Үүд, Сэлэнгэ, Мандал, Хөтөлийн цагдаагийн газар, хэлтсүүдийн шууданг хүргүүлж байна.

Улсын Дээд Шүүх, Улсын Ерөнхий Прокурорын Газар, Авлигатай тэмцэх газар, Захиргааны хэргийн давж заалдах шатны шүүх, Нийслэлийн прокурорын газар, Мөрдөн байцаах албадуудтай шуудан солилцох гэрээ байгуулан ажиллаж биелэлтэд хяналт тавин ажиллаж байна.

Энэ хугацаанд хот дотор 12720 бичиг хүргэж, 6735 бичиг солилцож, орон нутагт 3362 богц, 19517 бичиг солилцон ажиллав.

***Мэдээлэл судалгааны төв*** ньгомдол, мэдээллийн санд 156338, түүний шийдвэрлэлтийн мэдээллийн санд 161079, гэмт хэргийн мэдээллийн санд 26852, яллах дүгнэлт үйлдүүлэх саналтай прокурорын байгууллагад шилжүүлсэн мэдээллийн санд 9040, хэрэгсэхгүй болгох саналтай прокурорын байгууллагад шилжүүлсэн мэдээллийн санд 14967, түдгэлзүүлсэн хэргийн мэдээллийн санд 6718, сэргээсэн хэргийн мэдээллийн санд 5566, нөхөн илрүүлсэн хэргийн мэдээллийн санд 815,  хэрэг бүртгэлт, мөрдөн байцаалтын хугацаа сунгасан хэргийн мэдээллийн санд  920, прокурор, шүүхээс нэмэлт ажиллагаа хийлгэхээр буцаасан хэргийн мэдээллийн санд 1334, нэгтгэсэн хэргийн мэдээллийн санд 1321, зүйлчлэл өөрчлөгдсөн мэдээллийн санд 920, харьяаллын дагуу шилжүүлсэн мэдээллийн санд 1050, сэжигтний мэдээллийн санд 22316,  яллагдагчийн мэдээллийн санд 19228, таслан сэргийлэх арга хэмжээ авсан мэдээллийн санд 9782, хохирогч иргэн, байгууллагын мэдээллийн санд  26586, хохирлын мэдээллийн санд 24182, хохирол нөхөн төлүүлэлтийн мэдээллийн санд 11691, хөрөнгө битүүмжилсэн мэдээллийн санд 729 мэдээллээр баяжилт хийсэн.

Захиргааны зөрчлийн эрүүлжүүлэгдсэн хүний мэдээллийн санд 112020, торгуулийн хуудсаар торгосон мэдээллийн санд 625886, шийтгэврээр торгосон мэдээллийн санд  65901,  баривчлагдсан хүний мэдээллийн санд  15214, тээврийн хэрэгсэл жолоодох эрх хассан мэдээллийн санд 29864, захиргааны хяналтанд байгаа хүний мэдээллийн санд  4055, захиргааны журмаар түр саатуулсан мэдээллийн санд  71,  албадан саатуулсан мэдээллийн санд  444,  захиргааны зөрчлийн улмаас хохирсон хүний мэдээллийн санд 7907  мэдээллийг оруулж, сан бүрдүүлэв.

Хууль зүйн Сайдын 2013 оны 01 дүгээр сарын 31-ний өдрийн А/12 дугаар тушаалаар эрх бүхий 20 байгууллагад албан бичиг, хүсэлтийн дагуу ял шийтгэлтэй эсэх тухай лавлагаа олгодог болсон.

Тайлангийн хугацаанд тус сангаас шүүх, прокурор, тагнуул, цагдаа, авлигатай тэмцэх, шүүхийн шийдвэр гүйцэтгэх алба, тэдгээрийн эрх бүхий ажилтнуудаас биеэр болон шуудан, факс, сүлжээгээр ирсэн 34293 хүний урьд ял шийтгэгдсэн эсэхийг шалгах хуудсыг шалган, лавлагаа олгож, төв, орон нутгийн цагдаагийн байгууллагад тусгай шуудангаар 461 материал хүргүүлжээ.

Иргэд, аж ахуйн нэгж, байгууллагын хүсэлтийн дагуу 49872 иргэний урьд ял шийтгэгдсэн эсэхийг мэдээллийн сангаас шалгаж тодорхойлолт олгон, Захиргааны удирдлагын газрын санхүүд 49872.0 мянган төгрөг тушаасан байна.

Анхан шатны шүүхээс ирүүлсэн 8732 ширхэг “Ял шийтгэлийн тэмдэглэл”-ийг хүлээн авч бүртгэн, ял шийтгэлийн цахим мэдээллийн санг баяжуулан, архивын санд байршуулав.

Баривчлах болон хорих ял эдэлж суллагдсан 2250 хүний хувийн хэргийг хүлээн авч, дугаар олгон архивт байршуулж, эрүүгийн төлөөлөгч, хэрэг бүртгэгч, мөрдөн байцаагч, прокурор, шүүгчийн хүсэлтийн дагуу 2002 ялтны хувийн хэргээс 11291 хуудас материалыг хуулбарлаж өгөв.

“Цагдаагийн ерөнхий газраас 2013 онд гэмт хэргийн шалтгаан, нөхцөлийг судлах, дүн шинжилгээ, аргачлалаар хангах төлөвлөгөө”-нд тусгагдсан тодорхой төрлийн гэмт хэргүүд дээр судалгаа, дүн шинжилгээ хийх тухай аргачлалыг төв, орон нутгийн цагдаагийн газар, хэлтсийн судалгааны баг болон Мөрдөн байцаах газар, Нийслэлийн цагдаагийн газар, Нийгмийн хэв журам хамгаалах газарт хүргүүлсэн.

Мөн 2013 онд хийх криминологи судалгааны төлөвлөгөөнд тусгагдсан гэмт хэргийн судалгааг нэгтгэн “Зарим төрлийн гэмт хэргийн нөхцөл байдал, анхаарах асуудал” гарын авлагыг сүүлийн 10 жилийн байдлаар бэлтгэн төв, орон нутгийн цагдаагийн газар хэлтсүүдэд дотоод сүлжээгээр нууцлалыг ханган онлайн хэлбэрээр хүргүүлсэн.

***Дөрөв. Эрүүгийн болон хэв журмын нөхцөл байдлын талаар:***

Цагдаагийн байгууллага 2013 онд иргэд, аж ахуйн нэгж, байгууллагаас ирүүлсэн 174079 гомдол, мэдээлэл хүлээн авсан нь урьд оныхоос 20.4 хувиар өсч, нийт шалгасан гомдол, мэдээллийн 80016 буюу 46.0 хувийг гэмт хэргийн, 85224 буюу 48.9 хувийг захиргааны зөрчлийн талаарх гомдол мэдээлэл эзэлж байна

Одоогийн байдлаар цагдаагийн байгууллагад 3947 гомдол, мэдээлэл шалгагдаж байна.

Улсын хэмжээнд 25362 гэмт хэрэг бүртгэгдсэнийг урьд оны мөн үетэй харьцуулахад гэмт хэрэг улсын хэмжээнд 3273 хэргээр буюу 14.8 хувь, нийслэлд 2509 хэргээр буюу 19.4 хувиар, орон нутагт 713 хэргээр буюу 7.9 хувиар тус тус өссөн үзүүлэлттэй байна.

Бүртгэгдсэн бүх гэмт хэргийн 45.9 хувийг хөнгөн, 45.4 хувийг хүндэвтэр, 7.0 хувийг хүнд, 1.7 хувийг онц хүнд гэмт хэрэг эзэлж байна.

Гэмт хэргийн 60.8 хувь нь нийслэлд, 38.4 хувь нь аймгуудад, 0.7 хувь нь Төмөр замын болон иргэний агаарын тээвэрт, 0.1 хувь нь бусад газарт бүртгэгдсэн байна.

Бүртгэгдсэн гэмт хэргийн 0.8 хувийг бусдыг санаатай алах, 0.9 хувийг булаах, 1.3 хувийг завших, үрэгдүүлэх, 1.3 хувийг хүчиндэх, 2.4 хувийг дээрэмдэх, 4.9 хувийг залилан мэхлэх, 5.6 хувийг тээврийн хэрэгслийн хөдөлгөөний аюулгүй байдал, ашиглалтын журмын эсрэг гэмт хэрэг, 7.3 хувийг танхайрах, 29.8 хувийг бусдын бие махбодид гэмтэл учруулах, 31.1 хувийг хулгайлах, 14.6 хувийг бусад төрлийн гэмт хэргүүд эзэлж байна.

Гэмт хэргийн гаралт төмөр зам болон бусад газарт 10.1-20.0 хувиар, Хэнтий, Баян-Өлгий, Завхан, Өвөрхангай, Дорноговь, Сэлэнгэ аймагт 3.6-32.0 хувиар тус тус буурч, нийслэлийн Налайх, Хан-Уул, Баянгол, Сүхбаатар, Чингэлтэй, Сонгинохайрхан, Баянзүрх, Багахангай дүүрэгт 4.1-55.0 хувиар, Архангай, Орхон, Увс, Хөвсгөл, Говь-Алтай, Говьсүмбэр, Өмнөговь, Төв, Дархан-Уул, Баянхонгор, Булган, Дорнод, Ховд, Дундговь, Сүхбаатар аймагт 4.5-50.7 хувиар тус тус өсчээ.

Бүртгэгдэх үедээ сэжигтнээр тооцвол зохих этгээд нь тогтоогдоогүй 10910 гэмт хэрэг бүртгэгдсэн нь урьд оны мөн үеэс 34.0 хувь, түүнээс 6382 хэргийн яллагдагчаар татагдвал зохих этгээдийг олж тогтоосон нь 39.2 хувиар өссөн байна.

Гэмт хэргийн илрүүлэлт улсын хэмжээнд 58.5 хувьтай байгаа нь урьд оны мөн үеэс 2.2, нийслэлийн хэмжээнд 56.5 хувьтай байгаа нь урьд оны мөн үеэс 4.8 хувиар тус тус өсчээ.

Улсын хэмжээнд хөнгөн гэмт хэргийн илрүүлэлт 62.0, хүндэвтэр гэмт хэргийн илрүүлэлт 54.7, хүнд гэмт хэргийн илрүүлэлт 68.1, онц хүнд гэмт хэргийн илрүүлэлт 85.5 хувьтай байна.

Яллагдагчаар татагдвал зохих этгээд нь тогтоогдоогүй нийт гэмт хэргийн 0.1 хувийг хүнийг санаатай алах, 0.5 хувийг тээврийн хэрэгслийн хөдөлгөөний аюулгүй байдал, ашиглалтын журам зөрчих, 0.5 хувийг хүчиндэх, 1.5 хувийг зам тээврийн ослын үед жолооч үүргээ биелүүлэхгүй байх, зугатаах, 1.5 хувийг бусдын эд хөрөнгийг залилан мэхэлж авах, 2.1 хувийг бусдын эд хөрөнгийг булаах, 3.3 хувийг бусдын бие махбодид гэмтэл учруулах, 3.7 хувийг танхайрах, 5.0 хувийг бусдын эд хөрөнгийг дээрэмдэх, 76.8 хувийг бусдын эд хөрөнгийг хулгайлах, үүнээс: 16.1 хувийг мал хулгайлах, 5.0 хувийг бусад төрлийн гэмт хэрэг эзэлж байна.

Гэмт хэргийн улмаас төр, албан байгууллага, аж ахуйн нэгж, иргэдэд 159.0 тэрбум төгрөгийн хохирол учирснаас 111.2 тэрбум төгрөг буюу 70.0 хувийг хэрэг бүртгэх, мөрдөн байцаах ажиллагааны явцад нөхөн төлүүлж, 99.8 тэрбум төгрөгийн хөрөнгө битүүмжилжээ.

Гэмт хэргийн улмаас 949 хүн нас барж, 9797 хүн гэмтсэн нь урьд оны мөн үеэс нас барсан хүний тоо 5.3 хувиар, гэмтсэн хүний тоо 16.1 хувиар тус тус өссөн байна.

2013 онд 22286 хүн гэмт хэрэгт холбогдон шалгагдсан нь өмнөх оныхоос 12.9 хувиар өсч, нийт шалгагдсан хүний 14.1 хувь нь эмэгтэй хүн эзэлж байгаа урьд оныхоос 0.6 нэгжээр өсч, 5.5 хувийг хүүхэд эзэлж байгаа нь 0.8 нэгжээр буурсан байна.

Насны ангиллаар авч үзвэл, 15 хүртэлх насны 333, 16-17 насны 889, 18-24 насны 5888, 25-29 насны 4466, 30-34 насны 3412, 35-39 насны 2712, 40-44 насны 1869, 45-49 насны 1433, 50-54 насны 817, 55-59 насны 287, 60-64 насны 121, 65-69 насны 38, 70 ба түүнээс дээш насны 21 хүн гэмт хэрэгт холбогдон шалгагдсан байна.

Гэмт хэрэг үйлдэгсдийн 11310 нь ажилгүй, 3500 нь хувиараа хөдөлмөр эрхлэгч, 2124 нь хувийн хэвшлийн байгууллагад ажиллагч, 2000 нь малчин, 994 нь оюутан, 988 нь төрийн албан хаагч, 581 нь сурагч, 541 нь төрийн бус байгууллагын ажилтан, 110 нь тэнэмэл, 64 нь хоригдол, 59 нь сургууль завсардсан, 15 нь хугацаат цэргийн албан хаагч байна.

***Тав.******Дотоодын цэргийн үйл ажиллагааны талаар:***

Улсын онц чухал объектод 1441850 хүн, 323734 тээврийн хэрэгсэл, 53734 вагон нүүрс, экспортод 155334 уут 7481 чингэлэг зэсийн баяжмал, 1884 уут, 198 чингэлэг молибдений баяжмал, лабораторид шинжлүүлэх 11857.6 кг зэсийн баяжмал, 1810.7 кг молибдений баяжмал, тэсрэх бодисын үйлдвэрээс 10090.2 тонн тэсрэх бодисыг шалган нэвтрүүлж, 450193 хөдөлгөөнд бүртгэлээр хяналт тавьж ажилласан.

Хамгаалалтын бүсэд хяналт, шалгалтаар нийт 623 зөрчил илрүүлж, цагдаагийн хэсгийн алба хаагчдад шилжүүлж, 239 иргэнийг байгууллагын захиргаанд нь мэдэгдэж, архидан согтуурсан 34 иргэнийг эрүүлжүүлэх байранд хүргүүлж, захиргааны зөрчил гаргасан 350 иргэнийг “Захиргааны хариуцлагын тухай хууль”-ийн холбогдох заалтын дагуу 1742.0 мянган төгрөгөөр торгуулах арга хэмжээ авахуулж, захиргааны хэргийн туслах тоо бүртгэлийн санд бүртгүүлсэн байна.

Гадаадын иргэний эрх зүйн байдлын тухай хуулийн 7 дугаар зүйлийн 7.3.2 дахь заалтыг үндэслэн “Тагнуулын ерөнхий газар, Дотоодын цэргийн штабын хамтран ажиллах журам”-ын дагуу “Эрдэнэт” үйлдвэрт ажиллаж байгаа гадаадын иргэдийн виз, бүртгэлийн байдалд 816 дугаар тусгай салбарын алба хаагчид Гадаадын иргэн харьяатын асуудал эрхлэх газрын Орхон аймаг дахь төлөөлөгчтэй хамтран үзлэг хийж, дүнг танилцуулсан.

“Дулааны цахилгаан станц-4” ТӨХК болон “Эрдэнэт үйлдвэр” ХК нь батлагдсан төлөвлөгөөний дагуу 24 цагаар тасралтгүй ажилладаг тоног төхөөрөмжүүдэд засвар, үйлчилгээ явуулахаар 24 цагийн хугацаанд түр зогсолт хийх үед объектуудад нэмэгдэл эргүүл, шалган нэвтрүүлэх бүлэг томилон ажиллуулсан.

Цагдаагийн ерөнхий газрын даргын 2013 оны 98 дугаар тушаалын дагуу Улаанбаатар хотын ус хангамжийн эх үүсвэрийн төвийн бүсийн орчмыг телехяналтын хэрэгслээр төхөөрөмжлөх ажлыг хийж гүйцэтгэсэн “Меротек” ХХК-ийн ажлын гүйцэтгэлийг шалгаж, ашиглалтад хүлээн авах ажлыг зохион байгуулж, дүнг Цагдаагийн ерөнхий газрын дарга, дотоодын цэргийн командлагчид танилцуулсан.

“А” станц, гүний худагт суурилуулсан телехяналтын камеруудын цахилгааны тэжээлийг 220 вольтын тусгай эх үүсвэрт холбох ажлыг Ус сувгийн удирдах газар, “Меротек” ХХК-ийн мэргэжилтнүүдтэй хамтран хийсэн.

Улсын онц чухал объектын хамгаалалтад ашиглагдаж байгаа албаны нохойн тоноглол /хүзүүвч, оосор, хошуувч/-ын ашиглалтын байдалд үзлэг хийж, нохойн байранд орчинг ариутгаж, халдваргүйжүүлэлт хийсэн.

Дотоодын цэргийн 805 дугаар анги нь “Радио телевизийн сүлжээ” УТҮГ-тай хамтран Хонхор дахь дамжуулах байгууламжийн радио, телевизийн техникийн төвд телехяналтын техник хэрэгслийг суурилуулж, телехяналтын инженерийг томилон ажиллуулж байна.

“Дотоодын цэргийн тухай хууль”-ийн 9 дүгээр зүйлийн 9.2.3-т заасан үндсэн чиг үүргийг хэрэгжүүлж, Цагдаагийн ерөнхий газрын даргын 2009 оны 478 дугаар тушаалаар батлагдсан “Тэсэрч дэлбэрэх бодис, тэсэлгээний хэрэгслийг тээвэрлэх үед хуяглан хүргэх ажиллагааны журам”-ын дагуу тусгай зөвшөөрөлтэй 28 аж ахуйн нэгжтэй гэрээ байгуулж, 559 удаа 10185 тонн 566 кг тэсэрч дэлбэрэх бодис, 3535023 ширхэг, 4367630 метр тэсэлгээний хэрэгслийг 18 аймгийн 37 сумын нутаг дэвсгэрт байрладаг уул уурхайн компаниудын агуулахад тээвэрлэн хүргэх ажиллагааг төв, орон нутгийн цагдаагийн газар, хэлтэстэй хамтран гүйцэтгэсэн.

“Бороо Гоулд” ХХК-тай байгуулсан гэрээний дагуу үнэт зүйлсийг тээврийн замд харгалзан хүргэх 7 удаагийн хамгаалалтад давхардсан тоогоор 35 алба хаагч томилогдон үүрэг гүйцэтгэж, 2.1 тонн үнэт зүйлийг “Чингис Хаан” олон улсын нисэх онгоцны буудлын гаалийн баталгаат агуулахад хүргэсэн.

Мөн Монгол банкны гадаад валютын нөөцийн зузаатгалын мөнгө, “Чингис бонд”-ыг “Чингис хаан” олон улсын нисэх буудлын гаалийн баталгаат агуулахаас Монгол банкны санд хүлээлгэн өгөх хамгаалалтыг гүйцэтгэв.

Үндэсний аюулгүй байдлын зөвлөлийн ажлын албанаас өгсөн чиглэлийн дагуу Сар шинийн баяр, Ардчилсан орнуудын хамтын нийгэмлэгийн Сайд нарын VII бага хурал, чуулга уулзалт, Монгол Улсын Ерөнхийлөгчийн 2013 оны сонгууль, Үндэсний их баяр наадам болон 2013 оны 09 дүгээр сарын 16-ны өдөр “Гал үндэстэн” холбооны гишүүн Ц.Мөнхбаяр нарын хүмүүс төрийн тусгай хамгаалалтын бүс болох Төрийн ордны хойд талын цэцэрлэгт хүрээлэнд галт зэвсэг, байлдааны тэсрэх хэрэгсэл /гранат/-тэй нэвтрэн орж, олон нийтэд аюултай аргаар хүч хэрэглэхийг завдсантай холбогдуулан тэсэрч дэлбэрэх бодис, тэсэлгээний хэрэгслийн тээвэрлэлтийн хамгаалалтыг түр хугацаагаар зогсоох арга хэмжээг Уул уурхайн яам, тагнуулын байгууллагуудтай хамтран зохион байгуулсан.

“Сар-шинэ нэгдсэн арга хэмжээг зохион байгуулах тухай” Цагдаагийн ерөнхий газрын даргын 2013 оны 46 дугаар тушаалын дагуу Нийслэлийн дүүргүүдийн цагдаагийн хэлтэс, Орхон аймгийн Засаг даргын дэргэдэх цагдаагийн газрын алба хаагчидтай хамтран 134 алба хаагч 134 алба хаагч 13 хоногийн хугацаанд хэв журам сахиулах эргүүлийн үүрэг гүйцэтгэж, 1269 аж ахуйн нэгж, 325 дэлгүүр, 58 баар, 1260 иргэн, 140 тээврийн хэрэгслийг шалгаж иргэдийн өмчийн хулгайн 2, танхайн 2 хэргийг илрүүлж, архидан согтуурсан 122 хүнийг эрүүлжүүлэх байранд, 147 иргэнийг ар гэрт нь хүлээлгэн өгч, захиргааны зөрчил гаргасан 273 иргэнийг 1017.0 мянган төгрөгөөр торгож, хулгайн хэрэгт сэжиглэгдэн, эрэн сурвалжигдаж байсан 1 хүнийг баривчилж саатуулах ажиллагаанд оролцсон.

Монгол Улсын Ерөнхийлөгчийн ээлжит сонгуультай холбогдуулан “Онцгой нөхцөл байдал үүссэн үед Дотоодын цэргийн анги, тусгай салбарын ажиллах төлөвлөгөө”-ний дагуу Штабын даргын 2013 оны 112 дугаар тушаалаар 250 офицер, ахлагч, хугацаат цэргийн алба хаагч бүхий “Шуурхай удирдлагын бүлэг”-ийг томилон, хамгаалалтын болон нэг бүрийн тусгай хэрэгслээр хангуулж, тээвэрлэх автомашины хамт анги, салбарын байрлалд бэлэн байлгах арга хэмжээ авч, сургалт дадлагыг тусгай хөтөлбөрөөр явууллаа.

Монгол Улсын Ерөнхийлөгчийн 2013 оны сонгуулийн санал өгөх, дүн нэгтгэх үеэр 816 дугаар тусгай салбараас 30, Өмнөговь, Дархан-Уул, Дорнод аймаг, Нийслэлийн Багануур, Багахангай дүүрэг дахь тусгай салаадуудаас тус бүр 2-3 алба хаагч орон нутгийн цагдаагийн газар, хэлтсийн алба хаагчидтай хамтран хэв журам сахиулах эргүүлийн үүрэг гүйцэтгэн 482 аж ахуйн нэгж, 391 иргэнд үзлэг шалгалт хийж архидан согтуурсан 40 иргэнийг эрүүлжүүлэх байранд, 14 иргэнийг ар гэр, асран хамгаалагчид нь хүлээлгэн өгч ажиллав.

Цагдаагийн байгууллагын үйл ажиллагааны журмын/код 500, 501/-ын дагуу Ховд, Орхон, Сэлэнгэ, Дархан-Уул, Дорнод, Өмнөговь аймгийн баяр наадмын өдрүүдэд хэв журам сахиулах эргүүлийн үүргийг давхардсан тоогоор 200 алба хаагч цагдаагийн алба хаагчидтай хамтран үүрэг гүйцэтгэж, 186 аж ахуйн нэгж, 139 иргэнд үзлэг шалгалт хийх, архидан согтуурсан 5 иргэнийг эрүүлжүүлэх байранд, 8 иргэнийг ар гэр, асран хамгаалагчид нь хүлээлгэн өгч ажиллав.

Улаанбаатар хотын автозамын байнгын 8 хяналтын цэгийн байранд замын цагдаагийн алба хаагчидтай хамтран шөнийн цагаар нэмэгдлээр ажиллаж 67366 тээврийн хэрэгслийг шалган, баримт бичгийн зөрчилтэй замын хөдөлгөөнд оролцсон 158, бүрэн бус тээврийн хэрэгсэлтэй замын хөдөлгөөнд оролцсон 6, согтуугаар тээврийн хэрэгсэл жолоодсон 3647 жолоочийг саатуулан шалгах ажиллагаанд оролцов.

***Зургаа. Санхүү, аж ахуйн ажлын талаар:***

Цагдаагийн байгууллагын 2013 оны төсвийн төсөөллийг боловсруулж, Хууль зүйн болон Сангийн яамаар дамжуулан Засгийн газарт хүргүүлж, цагдаагийн байгууллагын 2013 оны нийт зардалд 131.7 тэрбум төгрөгийг батлуулав.

Засгийн газрын 2011 оны 153 дугаар тогтоолоор баталсан нормативын дагуу шинээр нэмэгдүүлсэн цагдаагийн 348, дотоодын цэргийн 369, нийт 717 орон тоог цалингийн сангийн хамт тооцон гаргаж Хүний нөөцийн хэлтэст хуваарилалт хийлгэхээр хүргүүлсэн.

2013 онд Цагдаагийн байгууллагын хэмжээнд улсын төсвөөс 125236048.3 мянган төгрөг, өөрийн орлогоос 3744889.8 мянган төгрөгөөр санхүүжүүлэхээр тусгагдсан бөгөөд гүйцэтгэлээр улсын төсвөөс 120874346.1 мянган төгрөгийн санхүүжилт ,өөрийн орлого 4287360.0 мянган төгрөг, нийт 125161706.1 мянган төгрөгийн санхүүжилтийн эх үүсвэртэй ажилласан.

Нийт урсгал зардлын 78.2 тэрбум төгрөг буюу 66.2 хувийг цалин, нийгмийн даатгалын шимтгэлд, 4.2 тэрбум төгрөг буюу 3.6 хувийг ашиглалтын, 5.7 тэрбум төгрөг буюу 4.8 хувийг тээвэр шатахуун, 1 тэрбум төгрөг буюу 0.8 хувийг эд хогшил худалдан авах, 2.7 тэрбум төгрөг буюу 2.3 хувийг хоолны, 0.8 тэрбум төгрөг буюу 0.7 хувийг урсгал засврын, 6.2 тэрбум төгрөг буюу 5.3 хувийг нормын хувцасны, 3.8 тэрбум төгрөг буюу 3.2 хувийг төлбөр хураамж, 4.1 тэрбум төгрөг буюу 3.5 хувийг хичээл сургалт, дадлага, эрдэм шинжилгээ судалгааны, 1.3 тэрбум төгрөг буюу 1.1 хувийг хотын нийтийн тээврийн татаас, 4.6 тэрбум төгрөг буюу 3.9 хувийг тэтгэвэрт гарахад нь олгох нэг удаагийн тэтгэмжийн, 4.6 хувийг бусад зардалд зарцуулсан байна.

Нийгмийн хэв журам хамгаалах, замын хөдөлгөөний хууль тогтоомж сахиулах болон Дотоодын цэргийн хамгаалалтын /аюултай ачаа зөөврийн хамгаалалт/ чиглэлээр 18 байгууллагатай байгуулсан гэрээний дагуу 2.6 тэрбум төгрөгийн орлого төвлөрүүлсэн байна.

2013 онд улсын төсвийн хөрөнгө оруултаар худалдан авах ажиллагааны төлөвлөгөөний дагуу шинээр барилга барихад 7397.8 сая, барилгын их засварт 737.5 сая, орон нутгийн сумдын цагдаагийн байр /кабон/ шинээр барихад 1800.0 сая, холбоо сүлжээний техник хэрэгсэл худалдан авахад 1000.0 сая, цагдаагийн байгууллагын автопарк шинэчлэл хийхэд 1627.4 сая төгрөгийг тус тус зарцуулсан.

Цагдаа дотоодын цэргийн гэрээт хамгаалалтын орлого, зарлагын гүйлгээг Төрийн сан банкаар дамжуулан гүйцэтгэж, сар бүр мэдээ гарган төсвийн гүйцэтгэлийн тайланд нэгтгүүлж байна.

Санхүүгийн тайланд хийсэн 2012 оны аудитын зөвлөмжийн дагуу Цагдаагийн ерөнхий газрын даргын эрхлэх асуудлын хүрээний байгууллагын 2012 он, 2013 оны эхний хагас жилийн санхүүгийн тайланд гэрээт албаны санхүүгийн тайланг нэгтгэж, Хууль зүйн яаманд хүргүүлэв.

2012 оны цагдаагийн байгууллагын төсвийн гүйцэтгэлийн тайлан, жилийн эцсийн санхүүгийн тайлан, санхүүгийн тайлангийн аудитын дүгнэлт, 2013 оны батлагдсан төсөв, өөрчлөлт орсон буюу тодотгосон төсөв, сар бүрийн төсвийн гүйцэтгэлийн тайланг Цагдаагийн ерөнхий газрын Хэвлэл, мэдээллийн төвөөр дамжуулан [www.poliсe.gov.mn](http://www.poliсe.gov.mn) цахим хуудаст байршуулсан.

Худалдан авах ажиллагааны ил тод нээлттэй байх зарчмыг хэрэгжүүлэн Хууль зүйн сайдын баталсан 2013 оны цагдаагийн байгууллагын худалдан авах ерөнхий төлөвлөгөө, тендерүүдийн урилга,тендерийн үр дүн, гэрээний хэрэгжилт, худалдан авалтын явцын тайланг цагдаагийн байгууллагын цахим хуудас болон Сангийн яамны худалдан авах ажиллагааны [www.e-procurement.mn](http://www.e-procurement.mn) сайтад байршуулсан.

Цагдаагийн байгууллагын 2013 оны Улсын төсвийн хөрөнгө оруулалт, урсгал зардлаас санхүүжүүлэх Дотоодын цэргийн дүрэмт хувцас, хэрэгслийн тендерт 17 аж ахуйн нэгж, шатахуун, шатах тослох материалын тендерт 3, хүнсний тендерт 2, Цагдаа дотоодын цэргийн анги байгууллагын албан хэрэгцээнд нүүрс нийлүүлэх тендерт 1 аж ахуйн нэгж тус тус саналаа ирүүлснийг үнэлгээний хорооны бүрэлдэхүүн үнэлгээ хийж, гэрээ байгуулсан ба худалдан авах ажиллагааны явцын тайланг сар бүрийн 15-ны өдрийн дотор гаргаж, Хууль зүйн яаманд хүргүүлсэн.

Цагдаагийн байгууллагад 2013 онд автомашин бэлтгэхэд зориулж батлагдсан 1.6 тэрбум төгрөгөөр “Хьюндай элентра” маркийн 35, “Хьюндай соната-YF” маркийн 2, “Хьюндай старекс” маркийн 5, УАЗ маркийн 14, “Зил-130 ко-520 маркийн 11 автомашин худалдан авч, төв, орон нутгийн цагдаагийн газар, хэлтэст хуваарийн дагуу олгосон.

Мэдээлэл, холбоо, технологийн чиглэлээр тоног төхөөрөмж бэлтгэх, сүлжээ, технологийн ашиглалтыг өргөжүүлэх зорилгоор 1 тэрбум төгрөг батлагдсаны дагуу 26 нэр төрлийн 11 багц бүхий бараа бүтээгдэхүүнийг худалдан авах ажиллагааг зохион байгуулан гар станц 600, дахин дамжуулах 5 станц, автомашины 30 станц, суурин станц 30 ширхгийг тус тус бэлтгэн төв орон нутгийн цагдаагийн газар хэлтэст олгож, 10 аймгийн цагдаагийн газар, хэлтсийг шилэн кабелийн сүлжээнд холбох ажлыг хийж гүйцэтгэсэн.

Монгол Улсын Ерөнхий сайдын 2013 оны багцаас “Замын цагдаагийн албаны үйл ажиллагаанд бэлэн бус төлбөр тооцооны систем нэвтрүүлэх” 1.8 тэрбум төгрөгийн төсөл, Монголын Мянганы сорилтын сангийн дэмжлэг, санхүүжилтээр гэмт хэрэг, зөрчил гарсан цэгийг тодорхойлох нэгдсэн систем, програм хангамжийн нэвтрүүлэх 150 мянган ам долларын төсөвтэй гэрээт ажлыг хэрэгжүүлж ажилласан.

Цагдаа, дотоодын цэргийн сургалтын төвийн буудлагын талбайг стандартын дагуу хийж гүйцэтгэхэд зориулж 72.0 сая төгрөг төлөвлөгдсөний дагуу Зэвсэгт хүчний 0311 дүгээр анги, тоног төхөөрөмжийг бэлтгэн нийлүүлдэг “Эрчимт хязгааргүй хурд” ХХК-тай гурвалсан гэрээ байгуулж, сургалтын төв барих ажлыг хийж гүйцэтгүүлэв.

Улсын төсвийн хөрөнгө оруулалтаар 2013 онд 19 аймгийн 25 сумдад цагдаагийн хэсгийн төлөөлөгчийн байр /кобан/ барих 1.8 тэрбум төгрөг батлагдсаны дагуу Архангай аймгийн Хашаат, Төвшрүүлэх, Баянхонгор аймгийн Баянцагаан, Баян-Өлгий аймгийн Алтанцөгц, Буянт, Булган аймгийн Сайхан, Говь-Алтай аймгийн Дарви, Баян-Уул, Бугат, Дорнод аймгийн Чулуунхороот, Дундговь аймгийн Өндөршил, Завхан аймгийн Яруу, Ургамал, Өмнөговь аймгийн Баяндалай, Сэлэнгэ аймгийн Түшиг, Төв аймгийн Баянхангай, Сүмбэр, Ховд аймгийн Буянт, Мөнххайрхан, Хөвсгөл аймгийн Бүрэнтогтох, Төмөрбулаг, Хэнтий аймгийн Гурванбаян, Батноров, Дорноговь аймгийн Мандах, Өвөрхангай аймгийн Баянгол зэрэг сумдад 25 кобан барьж, ашиглалтад оруулсан.

Харьяа 15 байгууллагын дансанд бүртгэлтэй элэгдэл хорогдлын шимтгэлээр анхны өртгөө нөхсөн, ашиглалтын норм, хугацаа дууссан 153.5 сая төгрөгийн бараа материал, үндсэн хөрөнгийг Цагдаагийн ерөнхий газрын өмч хамгаалах байнгын зөвлөлөөр хэлэлцүүлэн Төрийн өмчийн хорооны 2013 оны 04 дүгээр сарын 04-ний 147 дугаар тушаалаар зөвшөөрөл авч акталж, устгах ажлыг зохион байгуулсан.

2013 оны 04 дүгээр сарын 04-ний өдрийн 138 дугаар тушаалаар Автобаазын үндсэн хөрөнгөд бүртгэлтэй “Волксваген пассат” маркийн 95.2 сая төгрөгийн балансын үнэ бүхий 4 автомашиныг актлах зөвшөөрөл авч, нээлттэй дуудлага худалдааг зохион байгуулсан.

Монгол Улсын Засгийн газрын “100.000 айлын орон сууцны хөтөлбөр”, “Цагдаа, дотоодын цэргийн байгууллагын гэр, орон сууц, нийгмийн асуудал, эрүүл мэндийн хамгаалал хөтөлбөр”-ийн хүрээнд 2012 онд Сүхбаатар дүүргийн 11 дүгээр хорооны нутаг дэвсгэр дэх Холбооны хэлтсийн эзэмшил газарт 180, Баянзүрх дүүргийн 2 дугаар хороо “Цагдаагийн хотхон"-д 340, Сүхбаатар дүүргийн 1 дүгээр хорооны нутаг дэвсгэрт 85, нийт 605 айлын орон сууцыг зах зээлийн үнээс хямд өртгөөр бариулах ажлыг зохион байгуулсан.

Барилгын санхүүжилтийн 2, 3 дахь удаагийн мөнгөн хөрөнгийг бүрдүүлэхийн тулд ХААН банктай тохиролцон гэрээ байгуулснаар 1 хувийн хүүтэй, 5 тэрбум төгрөгийн ипотекийн зээлд хамруулах ажлыг зохион байгуулав.

Цагдаагийн ерөнхий газрын даргын 2012 оны 11 дүгээр сарын 29-ний өдрийн 196 дугаар тушаалаар цагдаагийн алба хаагчдын дүрэмт хувцасны өнгө, загвар, стандарт техникийн баримт бичиг боловсруулах, хувцасны эдэлгээний нормыг шинэчлэн батлуулах, хувцасны материалыг шинэчлэх ажлын хэсгийг байгуулж, гадаад орнуудын цагдаагийн алба хаагчдын хувцасны загвар, хийцийг судлан, 70 орчим нэр төрөл, загварын шинэ дүрэмт хувцасны эскиз зураг болон биет загварыг 2-3 хувилбартайгаар боловсруулж алба хаагчдад өмсүүлэн туршиж, сонголт хийсэн.

“Хувцас судлалын төв”-тэй 37,279,900 төгрөгийн зөвлөх үйлчилгээний гэрээ байгуулж, цагдаагийн алба хаагчдын шинэ загварын 6 бүлгийн 69 нэр төрлийн дүрэмт хувцас, чимэг хэрэглэлийн эх загварыг оёулан зурагт цомог гаргаж, Монгол Улсын Ерөнхийлөгчийн 2013 оны 09 дүгээр сарын 04-ний өдрийн 143 дугаар зарлигаар загварыг шинэчлэн батлуулсан.

Цагдаагийн дүрэмт хувцасны шинэ загвар батлагдсантай холбогдуулан 2013 онд цагдаагийн алба хаагчдын дүрэмт хувцас, хэрэглэлийг богино хугацаанд тендер зарлахгүйгээр шууд гэрээгээр бэлтгэх хүсэлт, танилцуулагыг Хууль зүйн яамаар уламжлан Монгол Улсын Засгийн газарт хүргүүлж, 309 дугаар тогтоолыг батлуулав.

Засгийн газрын 2013 оны 309 дүгээр тогтоолыг үндэслэн цагдаагийн алба хаагчдын дүрэмт хувцас, материалыг нийлүүлэх гүйцэтгэгчийг үнэлгээний хороогоор шууд гэрээ байгуулах 3 зөвлөмж гарган захиалагчид хүргүүлсэн.

Чех улсын “HQH СИСТЕМ” компанитай байгуулсан гэрээний дагуу Цагдаагийн Тусгай хэлтэс, Дотоодын цэргийн 809 дугаар тусгай салбарын алба хаагчдын 13 нэр төрлийн 139.7 сая төгрөгийн үнэ бүхий өдөр тутмын болон хээрийн хувцас, малгай, гутлыг Хангалт үйлчилгээний тасгийн агуулахад татан авах ажлыг зохион байгуулсан.

Улаанбаатар цагдаагийн хүрээний цагдаа, дотоодын цэргийн байгууллагын хэвийн үйл ажиллагааг хангахад ажлын цаг харгалзахгүй үүрэг гүйцэтгэдэг бөгөөд цол, удаан жил, онцгой албаны цалингийн нэмэгдэл авдаггүй 399 энгийн ажилчин, алба хаагч тус бүрт 30.2 сая төгрөгийн хүнсний хангалт олгох ажлыг зохион байгууллаа.

Цагдаагийн ерөнхий газрын даргын 2013 оны 682 дугаар тушаалаар Улаанбаатар цагдаагийн хүрээний цагдаа, дотоодын цэргийн байгууллагын хэвийн үйл ажиллагааг хангахад ажлын цаг харгалзахгүй үүрэг гүйцэтгэдэг бөгөөд цол, удаан жил, онцгой албаны нэмэгдэл авдаггүй 393 энгийн ажилчин, гэрээт байгууллагын цагдаагийн 92 алба хаагч, нийт 485 ажилчин, алба хаагчдад тусламж болгон олгох 30.2 сая төгрөгийн гурил, цагаан будаа, элсэн чихэр, ургамлын тос, төмсийг “Алтан тариа” “Мөнх-Замбала” ХХК-тай гэрээ байгуулан худалдан авч, алба хаагчдад хуваарилан өгөв.

***Долоо. Дүгнэлт, зорилт:***

Цагдаагийн байгууллага 2013 онд хийж гүйцэтгэхээр төлөвлөсөн ажлаа хэрэгжүүлэх арга хэмжээ авч, гэмт хэрэгтэй тэмцэх, урьдчилан сэргийлэх, нийгмийн хэв журам хамгаалах үүргээ зохих ёсоор биелүүлэн ажиллав.

Цаашид 2014 онд хийж, гүйцэтгэхээр төлөвлөгдсөн арга хэмжээнүүдийг хэрэгжүүлж, шинэчлэгдэн батлагдсан Цагдаагийн албаны тухай хуулийг бүрэн хэрэгжүүлэх, түүнд нийцүүлэн бүтэц зохион байгуулалтын өөрчлөлт хийж, үйл ажиллагааны чиглэлийг тогтоох, зорилгоо оновчтой тодорхойлж, биелүүлж ажиллахад анхаарч байна.

**ЦАГДААГИЙН ЕРӨНХИЙ ГАЗАР**